(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΖ΄

Δευτέρα 8 Απριλίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν φοιτητές από τη Νομική Σχολή Αθηνών και μαθητές από το 4ο Γυμνάσιο Πτολεμαΐδας, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων και αναφορών - ερωτήσεων:
 α) Προς την Υπουργό Προστασίας του Πολίτη:
 i. με θέμα: «Απογοητευτική η κατάσταση στη ΔΙΑΣ Πειραιά», σελ.
 ii. με θέμα: «Ρύθμιση θεμάτων προσωπικού του Πυροσβεστικού Σώματος», σελ.
 iii. με θέμα: «Με χημικά και τραμπουκισμούς προσπάθησαν να διαλύσουν το ειρηνικό παλλαϊκό συλλαλητήριο για τη Μακεδονία στο Σύνταγμα», σελ.
 iv. με θέμα: «Υγιείς ξενοδοχειακές επιχειρήσεις κινδυνεύουν με «λουκέτο» λόγω καταλογισμού Φ.Π.Α.», σελ.
 β) Συζήτηση αναφοράς - ερώτησης προς τον Υπουργό Οικονομικών, σχετικά με την προστασία του παραδοσιακού οικισμού-ιστορικού τόπου Κάμπου Χίου και των περιβολιών του από την υπέρμετρη φορολόγηση και την οικοπεδοποίηση, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίων νόμων:
 i. O Υπουργός Οικονομικών, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Ψηφιακής Πολιτικής, Τηλεπικοινωνιών και Ενημέρωσης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών, Προστασίας του Πολίτη, Δικαιοσύνης, Διαφάνειας και Ανθρωπίνων Δικαιωμάτων, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, οι Αναπληρωτές Υπουργοί Οικονομίας και Ανάπτυξης, Οικονομικών, Παιδείας, Έρευνας και Θρησκευμάτων, Ναυτιλίας και Νησιωτικής Πολιτικής, καθώς και η Υφυπουργός Οικονομικών κατέθεσαν στις 5-4-2019 σχέδιο νόμου: «Ι. Κύρωση της Συμφωνίας για την Ασιατική Τράπεζα Υποδομών και Επενδύσεων, ΙΙ. Εναρμόνιση του Κώδικα Φ.Π.Α. με την Οδηγία (ΕΕ) 2016/1065, ΙΙΙ. Ενσωμάτωση των σημείων 1, 2, 4 και 5 του άρθρου 2 και των άρθρων 4, 6, 7 και 8 της Οδηγίας 1164/2016, IV. Τροποποίηση του ν. 2971/2001 και άλλες διατάξεις», σελ.
 ii. Ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Ναυτιλίας και Νησιωτικής Πολιτικής, Τουρισμού και Επικρατείας, οι Αναπληρωτές Υπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Παιδείας, Έρευνας και Θρησκευμάτων, Οικονομικών, Περιβάλλοντος και Ενέργειας, καθώς και οι Υφυπουργοί Οικονομικών, Πολιτισμού και Αθλητισμού, Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, κατέθεσαν στις 8-4-2019 σχέδιο νόμου: «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις», σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΡΕΜΑΣΤΙΝΟΣ Δ. , σελ.

Β. Επί των επικαίρων ερωτήσεων και αναφορών - ερωτήσεων:
ΓΕΡΟΒΑΣΙΛΗ Ό. , σελ.
ΚΑΤΣΑΦΑΔΟΣ Κ. , σελ.
ΜΙΧΑΗΛΙΔΗΣ Α. , σελ.
ΠΑΝΑΓΟΥΛΗΣ Ε. , σελ.
ΠΑΠΑΝΑΤΣΙΟΥ Α. , σελ.
ΣΑΡΙΔΗΣ Ι. , σελ.
ΣΚΡΕΚΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΖ΄

Δευτέρα 8 Απριλίου 2019

Αθήνα, σήμερα στις 8 Απριλίου 2019, ημέρα Δευτέρα και ώρα 18.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς να ενημερώσω το Σώμα πως στις τρεις πρώτες επίκαιρες ερωτήσεις θα απαντήσει η Υπουργός Προστασίας του Πολίτης κ. Όλγα Γεροβασίλη.

Ξεκινούμε λοιπόν με τη συζήτηση της πρώτης με αριθμό 462/1-4-2019 επίκαιρης ερώτησης πρώτου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς την Υπουργό Προστασίας του Πολίτη, με θέμα: «Απογοητευτική η κατάσταση στη ΔΙΑΣ Πειραιά».

Παρακαλώ, ο κ. Κατσαφάδος έχει το λόγο, για δύο λεπτά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Σας ευχαριστώ πολύ, κύριε Πρόεδρε.

Κυρία Υπουργέ, το 2010 ιδρύθηκε η ομάδα ΔΙΑΣ. Όλοι γνωρίζουμε το πολύ μεγάλο και σημαντικό έργο το οποίο επιτελεί, τόσο σε ό,τι έχει να κάνει με την ασφάλεια του πολίτη αλλά όσο και στη λογική της αποτροπής, γιατί όλοι είμαστε μάρτυρες ότι καθημερινά όπου και να κοιτάξεις, θα δεις δικυκλιστές της ομάδας ΔΙΑΣ οι οποίοι κάνουν τη δουλειά τους και προστατεύουν την ελληνική κοινωνία και τον Έλληνα πολίτη.

Δεν χρειάζεται να σας αναφέρω ότι από όταν συνεστήθη η συγκεκριμένη υπηρεσία, είναι χιλιάδες οι συλλήψεις τις οποίες έχουν κάνει. Είναι πάρα πολύ μεγάλη η προσφορά της. Πάρα πολλοί εγκληματίες και κακοποιοί έχουν συλληφθεί μέσα από αυτούς στους ελέγχους. Είναι όντως ό,τι καλύτερο μπορούσε να έχει γίνει, χωρίς να υποτιμούμε και τις άλλες υπηρεσίες της Ελληνικής Αστυνομίας που κάτω από αυτές τις αντίξοες συνθήκες και με αυτή την αύξηση της εγκληματικότητας και με τα πενιχρά μέσα τα οποία έχουν, προσπαθούν να επιτελέσουν το καθήκον τους, στο βαθμό τον οποίο μπορούν.

Οι συνθήκες, όμως, οι οποίες επικρατούν, κυρία Υπουργέ, στην ομάδα ΔΙΑΣ του Πειραιά, είναι, πραγματικά, πάρα πολύ άσχημες, για να μην πω τραγικές. Είναι συνθήκες οι οποίες έχουν να κάνουν με την έλλειψη χώρου για να φυλάσσονται και να στεγάζονται οι μηχανές και η υπηρεσία, είναι ελλείψεις τεράστιες οι οποίες υπάρχουν σε ανθρώπινο δυναμικό, είναι ελλείψεις σημαντικές οι οποίες υπάρχουν σε ό,τι έχει να κάνει με τον εξοπλισμό των δικυκλιστών, είναι ελλείψεις σε ό,τι έχει να κάνει με οχήματα και με μηχανές.

Πραγματικά επειδή είναι πάρα πολύ μεγάλο το έργο το οποίο επιτελεί η ομάδα ΔΙΑΣ όχι μόνο γενικά αλλά και συγκεκριμένα στο Πειραιά, με πάρα πολύ μεγάλες και σημαντικές επιτυχίες σε ό,τι έχει να κάνει με την αποτροπή εγκλημάτων και την αποτροπή της παραβατικότητας αλλά και συλλήψεις κακοποιών και σεσημασμένων κακοποιών κάτω από αυτές τις πάρα πολύ δύσκολες συνθήκες, και επειδή τα τελευταία στοιχεία δείχνουν μια αύξηση της εγκληματικότητας στην ευρύτερη περιοχή του Πειραιά, πραγματικά, θα ήθελα να κάτσουμε και να δούμε με ποιον τρόπο θα μπορούσαμε να ενισχύσουμε αυτή την υπηρεσία, μια υπηρεσία η οποία έχει συσταθεί για συγκεκριμένους σκοπούς, και από ό,τι μαθαίνω το τελευταίο διάστημα μέχρι και προσαγωγές κάνουν στα δικαστήρια, μέχρι και ομάδες συνοδεύουν στα γήπεδα, δηλαδή αναλαμβάνουν και καθήκοντα τα οποία είναι πέραν των αρμοδιοτήτων τους.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία σαράντα τρεις φοιτητές και ένας καθηγητής από τη Νομική Σχολή Αθηνών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρία Υπουργέ, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Κύριε Κατσαφάδο, θα μοιραστώ μαζί σας την αγωνία για τις συνθήκες κάτω από τις οποίες εργάζεται και δρα η ομάδα ΔΙΑΣ. Θα συμφωνήσω απόλυτα μαζί σας για τον σημαντικό ρόλο αυτής της ομάδας και θα ήθελα να σας διαβεβαιώσω ότι επιδίωξη και δική μου προσωπικά αλλά και της Ελληνικής Αστυνομίας, είναι να κάνουμε ό,τι είναι δυνατόν, ούτως ώστε αυτοί οι εργαζόμενοι να δουλεύουν με κατάλληλες συνθήκες και με, βεβαίως, τις αναγκαίες λειτουργικές υποδομές.

Όπως ξέρετε και εσείς, στο λιμάνι η Διεύθυνση Άμεσης Δράσης Αττικής, για να καλυφθούν αυτές οι ανάγκες από όταν ιδρύθηκε η ομάδα ΔΙΑΣ, έχει οργανώσει τις εγκαταστάσεις σε έξι διαμορφωμένους χώρους, πράγμα το οποίο συνέβη το 2011. Τα γραφεία της ομάδας στεγάζονται στην οδό Σαλαμίνος 46 στον Πειραιά, σε κτήριο-παράρτημα της Διεύθυνσης της Αστυνομίας του Πειραιά. Τα εν λόγω οικήματα αυτά τα οποία αναφέρετε και εσείς, είναι εκεί για να εξυπηρετήσουν τις άμεσες πρακτικές ανάγκες του προσωπικού, και με βάση αυτά τα οποία έχουν αναφερθεί μέχρι σήμερα και από τους ίδιους, είναι ένα σημείο, ένας χώρος ο οποίος εξυπηρετεί το προσωπικό και τις εύκολες μετακινήσεις του από αυτό το σημείο.

Κάποιο αίτημα που να έφτασε στη Γενική Αστυνομική Διεύθυνση Αττικής για απομάκρυνση από εκεί, πραγματικά, δεν έχει αποτυπωθεί.

Σε αυτό το οποίο έχετε δίκιο επίσης, ήταν ότι είχαν υπάρξει κάποια προβλήματα στη γέφυρα της προβλήτας Ε1. Το 2014 είχαν αναφερθεί. Ωστόσο, από τότε μέχρι σήμερα, αυτές οι φθορές είχαν διαπιστωθεί και είχαν γίνει οι αναγκαίες παρεμβάσεις και είχαν επιδιορθωθεί πλήρως κάποια τμήματα που είχαν αποκολληθεί από την εξωτερική επιφάνεια. Άρα η διαβεβαίωση από όλους τους τεχνικούς είναι ότι δεν υπάρχει κανένα ζήτημα για το θέμα αυτό.

Όσον αφορά τους αριθμούς, η ομάδα ΔΙΑΣ διαθέτει εκατόν σαράντα τρεις μοτοσικλέτες. Από αυτές σε ενέργεια είναι εκατόν πέντε -μιλάω για αυτή τη χρονική στιγμή- ενώ τριάντα οκτώ είναι για επισκευή. Επίσης από τον Δεκέμβριο του 2018 μέχρι τον Μάρτιο του 2019 αντικαταστάθηκαν τα ελαστικά σε ογδόντα μοτοσικλέτες από αυτές.

Από τον Σεπτέμβριο του 2018 μέχρι και σήμερα, επίσης, έχουν δοθεί και κράνη και μπότες και καινούργιες υφασμάτινες στολές και άλλες και αλεξίσφαιρα και στολές στο προσωπικό αυτό.

Σε ό,τι αφορά τον μηχανολογικό εξοπλισμό, να υπενθυμίσουμε ότι οι αριθμοί που αναφέρουμε κάθε φορά, βεβαίως, δεν είναι σταθεροί καθημερινά, με την έννοια ότι χρειάζονται ανακατασκευές συνεχώς.

Επίσης όσον αφορά τα κράνη και τις μπότες, ο διαγωνισμός ο οποίος είχε προκηρυχθεί κατέστη άγονος και θα επαναπροκηρυχθεί άμεσα.

Αυτά είναι τα στοιχεία τα οποία βάζετε στην ερώτησή σας.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Κατσαφάδος για τρία λεπτά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ, κύριε Πρόεδρε.

Κυρία Υπουργέ, στην ομάδα ΔΙΑΣ του Πειραιά υπηρετούν διακόσιοι ογδόντα τρεις αστυνομικοί. Δεν θα σταθώ στο ότι δεν έχει γίνει τίποτα για την αντικατάσταση όλων αυτών των παιδιών, οι οποίοι καθημερινά δίνουν αυτή τη μάχη κάτω από αυτές τις αντίξοες συνθήκες για πάνω από εννιά, δέκα χρόνια.

Και επειδή μου αρέσει να μιλάω με νούμερα, θα σας πω την αφορμή της ερώτησης μου. Διότι όσοι πολιτευόμαστε –ξέρετε- παραμένουμε μέσα σε κάποιους τοίχους, σε κάποια δωμάτια και αποκτάμε -αν θέλετε- και αυτόν τον ιό του ιδρυματισμού.

Τα Χριστούγεννα, λοιπόν, επισκέφθηκα την ομάδα ΔΙΑΣ, αισθανόμενος την ανάγκη να μεταφέρω και να ανταλλάξω ευχές με όλους αυτούς τους ανθρώπους, οι οποίοι υπηρετούν τον συμπολίτη και τον συνάνθρωπο και ντράπηκα. Πραγματικά, κυρία Υπουργέ, ντράπηκα. Και θα σας πρότεινα να επισκεφτείτε και εσείς τον συγκεκριμένο χώρο. Δεν έχει να κάνει μόνο με την υλικοτεχνική υποδομή.

Είναι γεγονός ότι από τις εκατό σαράντα τρεις μηχανές τις οποίες έχει -γιατί μου αρέσει να μιλάω με νούμερα, όπως μιλήσατε εσείς- μέχρι και τον Γενάρη ήταν σε λειτουργία και σε επιχειρησιακή ετοιμότητα πενήντα μηχανές. Σήμερα μετά και από την ερώτηση είναι εκατόν εννιά μηχανές, όχι εκατόν τέσσερις, εκατόν πέντε που είπατε, κυρία Υπουργέ. Είναι εκατόν εννιά οι μηχανές. Και το λέω αυτό, διότι θέλω να είμαι ακριβής στα νούμερα. Αυτό θέλω να σας πω.

Έπρεπε να έχουν τρία περιπολικά, γιατί είναι αυξημένος ο όγκος όλων αυτών που συλλαμβάνουν και κάνουν τις προσαγωγές. Δεν είχαν. Κατά διαστήματα έχουν ένα περιπολικό. Πραγματικά αναρωτιέμαι το εξής: Ενώ θα έπρεπε να έχουν τρία περιπολικά, αυτή τη στιγμή έχουν ένα. Πριν από δύο μέρες πήγε ένα περιπολικό. Ας πούμε ότι ήταν σύμπτωση.

Και αυτό το ένα, όμως, περιπολικό που πήγε, κυρία Υπουργέ, είναι ένα Citroen Xsara του 2004 με πάνω από τετρακόσιες χιλιάδες χιλιόμετρα. Και αναρωτιέμαι: Το σέρβις του κοστίζει πάνω από 3000 ευρώ. Να μπείτε στο ίντερνετ και να αναζητήσετε για να αγοράσουμε ένα μεταχειρισμένο τέτοιο αυτοκίνητο, που κοστίζει 1500 ευρώ. Και το ελληνικό κράτος πληρώνει 3000 ευρώ για το σέρβις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιστρέψτε μου να μιλήσω λίγο παραπάνω, γιατί είναι πάρα πολύ σημαντικό το θέμα, κύριε Πρόεδρε.

Το ελληνικό δημόσιο, λοιπόν, πληρώνει πάνω από 3000 ευρώ και αυτοκίνητα δεν έχουμε. Δεν έχουμε περιπολικά.

Είναι πολύ σημαντικό το έργο της ομάδας ΔΙΑΣ. Καταργήσατε, όμως, το κέντρο ΔΙΑΣ και τους έχετε μεταφέρει στα υπόλοιπα κέντρα της Αμέσου Δράσεως.

Σας ξαναλέω ένιωσα ντροπή. Είναι διαχρονικό το πρόβλημα. Δεν έχετε την ευθύνη μόνο εσείς. Έχουν ευθύνη και οι προηγούμενες κυβερνήσεις. Εγώ θέλω να είμαι ξεκάθαρος σε αυτό.

Θα καταθέσω κάποια στοιχεία στα Πρακτικά, για να δείτε πού στεγάζεται η ομάδα ΔΙΑΣ, κυρία Υπουργέ. Είναι κάτω από μία γέφυρα με ένα συρματόπλεγμα, όπου τους πετάνε πέτρες από πάνω.

Δεν χρειάζεται να πω τους κινδύνους που διατρέχουν. Είναι τρύπια όλα και μπαίνει το νερό. Δηλαδή είναι μία τραγική κατάσταση.

Επιτρέψτε μου, εγώ θα καταθέσω όλες αυτές εδώ τις φωτογραφίες. Είναι τραγικό. Κοιτάχτε εδώ! Είναι μέσα στο λιμάνι. Οι πρόσφυγες ζουν καλύτερα. Είναι διακόσια ογδόντα τρία άτομα τα οποία υπηρετούν εμάς. Είναι τραγικό, κυρία Υπουργέ!

Πρέπει να βρεθεί ένας χώρος να εγκατασταθούν. Δεν επιτρέπεται το 2019, να υπάρχουν δημόσιοι υπάλληλοι δύο ταχυτήτων. Είναι ντροπή και για την ασφάλεια και για τη δημόσια ασφάλεια. Είναι ντροπή! Είναι κάτω από μία γέφυρα ένας περιφραγμένος χώρος, από όπου περνάει ο οποιοσδήποτε. Είναι αραγμένες οι μηχανές εκεί και τις τρώει το αλάτι. Καταστρέφονται όλα τα μεταλλικά τα οποία έχουν οι μηχανές, τις τρώει το αλάτι, και οι αστυνομικοί δεν νιώθουν ασφάλεια.

Καθημερινά βλέπετε τι γίνεται με τον «Ρουβίκωνα». Δεν το ξέρουν, κυρία Υπουργέ. Αν το γνώριζαν, θα είχαμε τραγικά γεγονότα στη συγκεκριμένη περιοχή.

Οφείλω να σας καταθέσω τις φωτογραφίες. Οφείλω να χτυπήσω ένα καμπανάκι στην ευαισθησία την οποία έχετε. Σας λέω ότι είναι διαχρονικό το πρόβλημα. Αυτό το παραλάβατε και πρέπει να το διορθώσετε, αλλιώς θα το διορθώσουμε εμείς. Δεν μπορεί να συνεχίσει να υπάρχει αυτή η κατάσταση.

Κι ένα τελευταίο, κύριε Πρόεδρε.

Μιλήσαμε για τον υλικοτεχνικό εξοπλισμό. Αυτή τη στιγμή, κυρία Υπουργέ, σας λέω ότι κάνουν και πάρεργο, τους βάζετε πλέον να συνοδεύουν ομάδες. Πρόσφατα είχαμε τα επεισόδια μεταξύ Προοδευτικής και Ιωνικού. Δεν είναι δουλειά της Ομάδας ΔΙΑΣ, να συνοδεύουν ομάδες και πούλμαν ομάδων. Αυτή τη στιγμή τους βάζετε να κάνουν μεταγωγές. Ούτε αυτό είναι το έργο τους. Άλλα δύο άτομα δεν έχουν κράνη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ολοκληρώνω, κύριε Πρόεδρε.

Δεν υπάρχουν κράνη ούτε μεταχειρισμένα, κύριε Πρόεδρε. Δεν έχει η υπηρεσία κράνη. Δύο άτομα κάνουν υπηρεσία γραφείου, γιατί δεν υπάρχουν κράνη.

Θεωρώ ότι το λιγότερο το οποίο μπορούμε να κάνουμε ως πολιτεία απέναντι σε αυτούς τους διακοσίους ογδόντα τρεις και τους πολλούς άλλους, τους χιλιάδες άλλους ανθρώπους οι οποίοι υπηρετούν την πατρίδα, τη νομιμότητα και την κοινωνική συνοχή, είναι να τους εξασφαλίζουμε τα απολύτως απαραίτητα και για τη δική τους ασφάλεια και για να επιτελούν το καθήκον τους.

Σας ευχαριστώ.

(Στο σημείο αυτό ο Βουλευτής κ. Κωνσταντίνος Κατσαφάδος καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Παρακαλώ, κυρία Υπουργέ, έχετε και πάλι τον λόγο.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Κύριε Κατσαφάδο, τα προβλήματα όσον αφορά τις υποδομές της Ελληνικής Αστυνομίας, όπως είπατε, έρχονται από παλιά και έρχονται από τις εποχές των «παχέων αγελάδων». Η επιλογή αυτή για την εγκατάσταση σε αυτόν τον χώρο όπως είπαμε και πριν και το γνωρίζετε και εσείς, έγινε το 2011. Και, προφανώς, επειδή ακριβώς δεν είναι δυνατόν να παραμένουν τα χρόνια προβλήματα, να είστε σίγουρος ότι καταβάλλεται κάθε δυνατή προσπάθεια και από πλευράς του Υπουργείου και του Αρχηγείου και έχουν ξεκινήσει οι αναγκαίες πρωτοβουλίες, προκειμένου να ανευρεθεί ο χώρος αυτός. Δεν είναι πολύ εύκολο, διότι θα πρέπει να είναι και ένας χώρος επιχειρησιακά εύκολος.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Στα παλιά κρατητήρια…

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Εν πάση περιπτώσει έχει ξεκινήσει, παρ’ όλο που, όπως σας είπα, δεν έγινε κάποια έναρξη ως επίσημο αίτημα, αλλά και στη γνώση της Ελληνικής Αστυνομίας είναι αυτό και γίνονται ενέργειες, προκειμένου αυτός ο χώρος να εξευρεθεί.

Όσον αφορά τώρα το θέμα του ανθρώπινου δυναμικού της Ελληνικής Αστυνομίας, ξέρετε πολύ καλά ότι τα χρόνια των μνημονιακών περιορισμών στην Ελληνική Αστυνομία έφεραν πολύ μεγάλο πλήγμα. Δεν θα μιλήσω μόνο για την κατάργηση των έξι χιλιάδων εφτακοσίων οργανικών θέσεων επί υπουργίας του κ. Μητσοτάκη στο Διοικητικής Μεταρρύθμισης, αλλά είναι και οι αριθμοί, όπως ξέρετε, οι κανόνες το ένα προς πέντε και αργότερα ένα προς τέσσερα και τα λοιπά. Αυτοί οι κανόνες δεν επέτρεψαν και στην Ελληνική Αστυνομία να έχει έναν αριθμό εισερχόμενων στο Σώμα με βάση τις ανάγκες. Όπως, επίσης, ξέρουμε όλοι, οι ανάγκες αυξάνονται διαρκώς, διότι το έγκλημα αλλάζει μορφές, γίνεται πιο πολύπλοκο και η Ελληνική Αστυνομία θα πρέπει να είναι σε επιχειρησιακή ετοιμότητα.

Με αυτή την έννοια, ναι υπάρχουν πολλοί αστυνομικοί σήμερα, οι οποίοι με αυτοθυσία, πραγματικά, εργάζονται και παραπάνω των αρμοδιοτήτων του καθενός, όπως θα μπορούσε να συμβαίνει, αν οι αριθμοί του ανθρώπινου δυναμικού ήταν οι απαραίτητοι. Αντιλαμβάνεστε, λοιπόν, ότι σε εποχές με δύσκολα δημοσιονομικά και με τέτοιους κανόνες, δεν ήταν δυνατόν.

Ωστόσο θέλω να επισημάνω άλλη μία φορά εδώ ότι όταν κάνουμε αυτές τις συζητήσεις περί κοινωνικού κράτους και περί θωράκισης του κράτους απέναντι και στους κινδύνους, αυτό σημαίνει και στο ανθρώπινο δυναμικό.

Όταν, λοιπόν, λέμε κάποια στιγμή ότι δεν θέλουμε να προσλάβουμε εργαζόμενους με μόνιμη σχέση εργασίας στο ελληνικό δημόσιο, θα πρέπει να λέμε και προς τους συμπολίτες μας ότι εννοούμε και αυτούς.

Αν υποθέσουμε ότι εφαρμοστεί η εξαγγελία της Νέας Δημοκρατίας ένας προς πέντε, να επανέλθουμε στον αρχικό κανόνα, αντιλαμβάνεστε τι θα σημαίνει για την Ελληνική Αστυνομία. Αυτή η αναντιστοιχία, λοιπόν, της δικιάς σας αγωνίας και της δικιάς μου αγωνίας με εξαγγελθείσες πρωτοβουλίες, δηλαδή την επαναφορά του κανόνα έναν προς πέντε, θα πρέπει εσάς τουλάχιστον να σας προβληματίσει ως Βουλευτή της Αξιωματικής Αντιπολίτευσης.

Για το κομμάτι των υποδομών επίσης και, όπως είπατε, για τα κράνη, τις στολές και όλα αυτά, και σε εμάς η αγωνία είναι μεγάλη. Σας είπα ότι ο διαγωνισμός αυτός απέβη άκαρπος.

Από την άλλη ναι το αναφέρατε κι εσείς στην ερώτησή σας, υπάρχουν δωρεές και, βεβαίως, την επόμενη χρονιά είναι μεγάλοι οι αριθμοί και σε στολές και σε κράνη, τα οποία σύντομα θα αρχίσουν να ξετυλίγονται και να παραδίδονται στους εργαζόμενους, για τους οποίους και εγώ, πραγματικά, έχω μεγάλη αγωνία, διότι δουλεύουν σε δύσκολες πραγματικά συνθήκες.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ σας ευχαριστώ.

Θα συζητηθεί η τρίτη αριθμό 451/26-3-2019 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς την Υπουργό Προστασίας του Πολίτη, με θέμα: «Ρύθμιση θεμάτων προσωπικού του Πυροσβεστικού Σώματος».

Παρακαλώ, κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, γνωρίζουμε πόσο δύσκολο είναι το επάγγελμα του πυροσβέστη. Γνωρίζουμε ότι πάρα πολλές φορές ξεπερνούν τα όριά τους αυτοί οι άνθρωποι, στην προσπάθεια τους να σώσουν ζωές, να σώσουν τον δασικό και τον φυσικό πλούτο αυτής της χώρας, να σώσουν περιουσίες.

Είναι ακόμα νωπές οι μνήμες από τη μεγάλη καταστροφή στο Μάτι και από την κατάρρευση, ουσιαστικά, του μηχανισμού πολιτικής προστασίας.

Από την άλλη, όμως, πλευρά η αλλαγή του κλίματος είναι μια πραγματικότητα. Έχει αλλάξει λίγο το κλίμα, τόσο όσον αφορά την περιβαλλοντική πολιτική της Κυβέρνησης αλλά και αυτό που άπτεται και στο κοινωνικό και στο οικονομικό φάσμα της πολιτείας.

Κατά συνέπεια η ανάγκη να βρεθεί μια λύση για να μπορέσουμε να πετύχουμε την ομογενοποίηση του Πυροσβεστικού Σώματος, είναι επιβεβλημένη.

Αυτή τη στιγμή, όπως και να γίνει, με την ισχύουσα κατάσταση έχουμε τους μόνιμους πυροσβέστες, έχουμε τους εποχικούς, έχουμε τους εθελοντές πυροσβέστες. Δυστυχώς με αυτό το καθεστώς δεν μπορούμε ούτε τη ομογενοποίηση να πετύχουμε ούτε και να έχουμε αποτελέσματα, τα οποία θα ήταν χρήσιμα και θα ενίσχυαν προσπάθεια αυτών των ανθρώπων.

Έκδηλο παράδειγμα αυτής της άνισης εργασιακής μεταχείρισης αποτελεί η κατηγορία των συμβασιούχων πυροσβεστών του 2008 - 2009, οι οποίοι ενώ έχουν την εμπειρία, έχουν και τα προσόντα, δυστυχώς, δεν μπόρεσαν να τοποθετηθούν στους πίνακες των επιτυχόντων.

Έτσι, λοιπόν, αυτό το οποίο προκύπτει σαν μια αγωνία και των ίδιων των ανθρώπων αυτών, εν όψει κιόλας της έναρξης της περιόδου την οποία έχουμε μπροστά μας, αντιλαμβάνεστε ότι θα ήταν σωστό να μάθουμε τις προθέσεις σας, τις προθέσεις τις οποίες έχετε όσον αφορά την ένταξη των εποχικών αυτών πυροσβεστών του 2008 - 2009 στον πίνακα επιτυχόντων- επιλαχόντων, και έτσι να λυθεί και η αγωνία την οποία έχουν αυτοί οι άνθρωποι. Δεν είναι πολλοί άνθρωποι. Γνωρίζετε το νούμερο αυτών των πυροσβεστών. Θα μπορούσατε να πετύχετε μια ρύθμιση για αυτούς.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Υπουργέ, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Κύριε Σαρίδη, όντως έχετε δίκιο ότι η κλιματική αλλαγή και τα φαινόμενα που αντιμετωπίζει πλέον και η Ελλάδα και η Ευρώπη εξαιτίας των μεταβολών αυτών είναι έντονα και βεβαίως και η χώρα μας οφείλει να θωρακιστεί αποτελεσματικά απέναντι στις μεταβολές και στις καινούργιες συνθήκες που επέρχονται μετά από την κλιματική αλλαγή.

Όσον αφορά τους εργαζόμενους, το κομμάτι του ανθρώπινου δυναμικού του Πυροσβεστικού Σώματος, πραγματικά η ενίσχυση του προσωπικού συμβάλλει στο να μπορούμε να πούμε ότι αυτό το κράτος έχει δυνατότητες να αντιμετωπίσει τις φυσικές καταστροφές.

Έτσι, όχι μετά την πυρκαγιά στο Μάτι, αλλά πριν, η αγωνία ήταν έντονη όσον αφορά το εργασιακό περιβάλλον των πυροσβεστών, αλλά και τον αριθμό αυτόν καθαυτόν των πυροσβεστών.

Γι’ αυτό θα θυμάστε ότι παρ’ όλο που ήμασταν ακόμα μέσα στα μνημόνια, που ίσχυαν οι κανόνες προσλήψεων-αποχωρήσεων στο δημόσιο και που ήταν σκληρά δεσμευτικοί, με μεγάλη προσπάθεια που έγινε τότε και από τον Υπουργό κ. Τόσκα και από εμένα στο Υπουργείο Διοικητικής Ανασυγκρότησης και με το οικονομικό επιτελείο, έγινε η μονιμοποίηση πυροσβεστών πενταετούς υποχρέωσης κατ’ εξαίρεση στον κανόνα, διότι και τους είχαμε ανάγκη να ενταχθούν στο μόνιμο προσωπικό και να μπουν στον πλήρη σχεδιασμό της αντιμετώπισης φυσικών καταστροφών, αλλά και διότι ήταν δίκαιο αίτημα των ίδιων, διότι δουλεύουν σε σκληρές συνθήκες, επιτελούν σημαντικό έργο και δούλευαν με επισφαλείς συνθήκες εργασίας.

Έτσι, λοιπόν, το 2017 έγινε η μονιμοποίηση των δύο χιλιάδων εκατόν ογδόντα έξι πυροσβεστών πενταετούς υποχρέωσης. Στη συνέχεια έμειναν χίλιοι επτακόσιοι είκοσι τρεις πενταετείς, τους οποίους προχωρήσαμε στην ωραριακή εξίσωση με το μόνιμο προσωπικό. Αυτό σημαίνει ότι και οι πενταετείς πια μπορούν να εργάζονται Σαββατοκύριακα, αργίες, όλο το εικοσιτετράωρο, όπως το μόνιμο προσωπικό και έτσι έμπειροι άνθρωποι να μπορούν να αποδώσουν τα μέγιστα απέναντι στις συνθήκες αυτές και βεβαίως με ό,τι συνεπάγεται αυτό και για τις μισθολογικές τους απολαβές, που επίσης ήταν δίκαιο να αντιμετωπιστεί κι αυτό.

Στις επόμενες μέρες, πολύ σύντομα, είμαστε στη φάση των γραφειοκρατικών διαδικασιών, διότι έχει ήδη εγκριθεί η πρόσληψη των οχτακοσίων εβδομήντα έξι συμβασιούχων πυροσβεστών του διαγωνισμού που αναφέρατε, του 2008-2009, οι οποίοι εργάζονται ως συμβασιούχοι όλα αυτά τα χρόνια και αυτοί θα ενταχθούν στους πυροσβέστες πενταετούς υποχρέωσης. Είναι έμπειρο προσωπικό που χρειαζόμαστε, διότι και αυτοί θα δουλεύουν πια σε καθεστώς εικοσιτετράωρο, Σαββατοκύριακα κ.λπ.. Έτσι, οι πενταετείς θα γίνουν τώρα περίπου δύο χιλιάδες εξακόσιοι.

Την Τετάρτη, μεθαύριο, κατατάσσονται στο Πυροσβεστικό Σώμα ως δόκιμοι πυροσβέστες γενικών καθηκόντων πενήντα έξι επιτυχόντες από τον πίνακα διαγωνισμού του 2011. Επίσης, σε λίγες μέρες, ίσως και μέσα στην εβδομάδα ή την επόμενη –εκτιμώ μέσα σ’ αυτήν την εβδομάδα- θα γίνει ο διαγωνισμός για την πρόσληψη χιλίων πυροσβεστών εποχικής απασχόλησης εν όψει της επικείμενης αντιπυρικής περιόδου που, όπως ξέρετε, έχουμε ανάγκη να ενισχύουμε για το καλοκαίρι με ανθρώπινο δυναμικό. Επίσης, θα προστεθούν και ογδόντα εννιά δόκιμοι πυροσβέστες που αποφοίτησαν, οι πρώτοι που αποφοίτησαν με τον θεσμό των πανελληνίων εξετάσεων και που φέτος εντάσσονται στο μόνιμο ανθρώπινο δυναμικό της Πυροσβεστικής.

Μ’ αυτήν την έννοια, εκτιμούμε ότι έχουμε ανταποκριθεί σε μεγάλο βαθμό στην ενίσχυση του αριθμού, αλλά και στην αποκατάσταση αυτής της μεγάλης ανισορροπίας με τις πολλαπλές σχέσεις εργασίας, που αποκαθιστά δίκαια αιτήματα και των πυροσβεστών.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε την κυρία Υπουργό.

Κύριε Σαρίδη, έχετε και πάλι τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ.

Κύριε Πρόεδρε, δεν έχω παρά να δηλώσω σε πρώτη φάση ικανοποιημένος από την απάντηση της Υπουργού για τους περισσότερους ανθρώπους, τους οποίους απασχολεί αυτή η ανομοιογένεια που υπάρχει, αλλά και το διαφορετικό ειδικό καθεστώς. Η μοναδική λύση που έχουμε σαν κράτος είναι να ακολουθούν όλοι την ίδια πορεία, να ακολουθούν όλοι τους ίδιους νόμους.

Κυρία Υπουργέ, αν μου επιτρέπετε, υπήρχαν –νομίζω- γύρω στα ογδόντα με ενενήντα άτομα, τα οποία δεν είχαν τότε τα τυπικά προσόντα για να μπουν μέσα στους πίνακες αυτούς. Σχετικά μ’ αυτά τα ογδόντα-ενενήντα άτομα, επειδή βρισκόμαστε σε μια προεκλογική περίοδο, είναι καλό να λέμε την αλήθεια στον κόσμο, είτε μπορούμε να τους βοηθήσουμε είτε όχι. Νομίζω ότι θα ήταν πιο έντιμο από τη δική μας πλευρά και θα ακουγόταν καλύτερα και σ’ αυτούς το να μην διαιωνίζουμε την κατάσταση, να μην παίζουμε πολιτικά παιχνίδια εις βάρος κάποιων ανθρώπων και μάλιστα σε μια προεκλογική περίοδο. Καλό, λοιπόν, θα ήταν και γι’ αυτούς τους ανθρώπους να προσπαθήσετε να δώσετε μια λύση. Τους έχουμε εκπαιδεύσει, έχουμε χαλάσει εργατοώρες, έχουμε επενδύσει πάνω σ’ αυτούς, τους έχουμε έτοιμους, περιμένουν και αυτοί οι άνθρωποι με τη σειρά τους να δώσουν μια προοπτική στη ζωή τους και να μην είναι όμηροι της οποιασδήποτε κυβέρνησης έρχεται και τους κρατάει σε ομηρία.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Υπουργέ, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Κύριε Σαρίδη, έχει ρυθμιστεί το θέμα αυτό, όσον αφορά τους ανθρώπους οι οποίοι τότε δεν είχαν τα απαιτούμενα προσόντα ώστε να προσληφθούν ως πενταετείς. Το ρυθμίσαμε και νομοθετικά για όσους απέκτησαν σε αυτό το διάστημα τα απαιτούμενα προσόντα, καθώς κάποιοι άνθρωποι πήραν τα απολυτήρια και τα πτυχία τους και στη συνέχεια προστέθηκε και η εμπειρία, που πλέον ήταν δεκαετής. Είναι αυτό που είπα προηγουμένως ότι και εφαρμόζεται ήδη. Δεν είναι κάτι που υποσχόμαστε για το μέλλον.

Πιστεύουμε, όπως σας είπα και πριν ότι με αυτόν τον τρόπο έχουμε αυξήσει σημαντικά όχι μόνο τον αριθμό, αλλά κυρίως πώς θα εργαστούν περισσότερο και οι άνθρωποι οι οποίοι είναι έμπειροι πια. Η ένταξη στο πλήρες ωράριο ήταν μια πολύ σημαντική παρέμβαση, διότι μπορούν να εργαστούν Σαββατοκύριακα, αργίες κ.λπ.. Οι εργαζόμενοι πενταετούς υποχρέωσης δεν μπορούσαν πριν να ανταποκριθούν σε αυτές τις υποχρεώσεις. Τώρα μπορούν. Ήταν αίτημα και των ιδίων και βεβαίως έγινε αποδεκτό και υλοποιήθηκε.

Μας απασχολεί έντονα και όπως σας είπα όχι μόνο μετά τις καταστροφικές πλημμύρες και πυρκαγιές και όλα αυτά τα δυσάρεστα του περσινού καλοκαιριού. Μας απασχολούσε από πολύ νωρίτερα. Γι’ αυτό, εκτός του ότι αντιμετωπίζουμε το θέμα στη χώρα μας, όπως ξέρετε συνεργαζόμαστε και στο επίπεδο της Ευρωπαϊκής Ένωσης για τον ευρωπαϊκό σχεδιασμό, για να αμυνθούμε στις φυσικές καταστροφές εν όψει και της κλιματικής αλλαγής. Οι φυσικές καταστροφές δεν είναι πια δεν είναι θέμα μόνο του ευρωπαϊκού Νότου, όπως ήταν μέχρι πριν λίγα χρόνια, αλλά σήμερα έχουμε αντίστοιχα φαινόμενα και σε περιοχές της Βόρειας Ευρώπης.

Έτσι και με πρωτοβουλία του κ. Στυλιανίδη -θα ήθελα αυτό να πω- είμαστε κοντά στην ολοκλήρωση του ευρωπαϊκού αυτού σχεδιασμού στον οποίο κάθε χώρα συμμετέχει σύμφωνα με τις δυνατότητές της, ούτως ώστε να υπάρχει και ένα απόθεμα μέσων, το οποίο κατά περίπτωση θα ενισχύει ευρωπαϊκές χώρες οι οποίες θα βρίσκονται σε δύσκολη στιγμή.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Προχωρούμε στην τέταρτη με αριθμό 430/19-3-2019 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου Παναγούλη προς την Υπουργό Προστασίας του Πολίτη, με θέμα: «Με χημικά και τραμπουκισμούς προσπάθησαν να διαλύσουν το ειρηνικό παλλαϊκό συλλαλητήριο για τη Μακεδονία στο Σύνταγμα».

Κύριε Παναγούλη, έχετε τον λόγο για να αναπτύξετε την επίκαιρη ερώτηση.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, θα ήθελα να μου επιτρέψετε να καλωσορίσω στην Αίθουσα την κ. Γεροβασίλη, που ήρθε να απαντήσει στις 8 Απριλίου σε επίκαιρη ερώτηση, που κατέθεσα στις 21 Ιανουαρίου.

Είχαν οριστεί άλλες δύο συζητήσεις. Η κ. Γεροβασίλη μάς είπε ότι είχε κυβερνητικές υποχρεώσεις. Ποιες ήταν οι κυβερνητικές υποχρεώσεις, κυρία Γεροβασίλη; Ήταν οι κομματικές σας εκδηλώσεις στην Άρτα για να υποστηρίξετε κομματικούς υποψηφίους και απαξιώσατε το Κοινοβούλιο;

Καταθέτω στα Πρακτικά, κύριε Πρόεδρε, τις προσκλήσεις για τις δύο κομματικές εκδηλώσεις της κ. Γεροβασίλη στην Άρτα, για να πληροφορηθεί το Σώμα πόσο απαξιώνουν ορισμένοι Υπουργοί το Κοινοβούλιο.

(Στο σημείο αυτό ο Βουλευτής κ. Ευστάθιος Παναγούλης καταθέτει για τα Πρακτικά τις προαναφερθείσες προσκλήσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρέπει να ξέρετε, κυρία Γεροβασίλη, ότι για να ξαναλειτουργήσει αυτή εδώ η Αίθουσα έχουν δοθεί αγώνες από το 1967 ως το 1974. Κι εσείς προτιμάτε τις κομματικές φιέστες από το ελληνικό Κοινοβούλιο. Αν θέλετε, κυρία Γεροβασίλη, δεν σας απαγορεύει κανένας να πάτε στις κομματικές σας εκδηλώσεις. Υπάρχουν και τα Σαββατοκύριακα. Η υποχρέωση του Βουλευτή, του Υπουργού είναι πρώτα το ελληνικό Κοινοβούλιο και μετά οι κομματικές φιέστες!

Κύριε Πρόεδρε, την ερώτηση αυτή την κατέθεσα για τα γεγονότα που έγιναν στις 20 Ιανουαρίου του 2019 στο παλλαϊκό συλλαλητήριο για τη Μακεδονία κι έρχεται να συζητηθεί μετά από δυόμισι μήνες.

(Θόρυβος από τα υπουργικά έδρανα)

Τελειώσατε, κυρία Υπουργέ, για να συνεχίσω;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Παναγούλη, συνεχίστε.

**ΕΥΣΤΑΘΙΟΣ ΠΑΝΑΓΟΥΛΗΣ:** Θυμόμαστε όλοι εκείνο το μεγάλο παλλαϊκό συλλαλητήριο που δεκάδες χιλιάδες Αθηναίοι ήρθαν να διατρανώσουν την πίστη τους για την ελληνικότητα της Μακεδονίας.

Όταν το συλλαλητήριο φούντωνε και απ’ όλους τους δρόμους κατέφθαναν εκατοντάδες χιλιάδες πολίτες, φρόντισαν τα όργανα της κ. Γεροβασίλη να τα διαλύσουν. Και πώς; Ρίχνοντας χημικά σε άοπλους και ειρηνικούς διαδηλωτές κι όχι σε φασιστοειδή και εξτρεμιστικά στοιχεία, όπως είπε ο κύριος Πρωθυπουργός.

Ήμουνα κι εγώ εκεί, κυρία Γεροβασίλη! Και δεν είμαι ούτε ακροδεξιός ούτε φασίστας! Και το ξέρετε πολύ καλά! Και πρέπει να προσέχετε όταν κάνετε ανακοινώσεις γι’ αυτούς που μαζεύονται για να δηλώσουν την πίστη τους για τη Δημοκρατία και τον Κοινοβουλευτισμό.

Κύριε Πρόεδρε, τι έγινε σε εκείνο το συλλαλητήριο; Υπήρχε μια ομάδα υπόπτων ατόμων τα οποία είχαν μαζευτεί στα Προπύλαια και όταν είδαν ότι φούντωνε, πήραν γραμμή -δεν ξέρω από πού πήραν τη γραμμή- κι άρχισαν δεκάδες δεκάδες να έρχονται προς τη Βουλή, άλλοι από μπροστά από τον Άγνωστο Στρατιώτη, άλλοι από τη Βασιλίσσης Όλγας και Αμαλίας, ώστε να δημιουργήσουν μια ταραχή.

Και τι έκαναν οι άνδρες της Ελληνικής Αστυνομίας; Φυσικά το έκαναν όχι με δική τους πρωτοβουλία, αλλά με πρωτοβουλία προϊσταμένων τους, ενδεχομένως και του Υπουργείου. Άρχισαν κι έριχναν χημικά αδιακρίτως. Γιατί εγώ, κυρία Γεροβασίλη, ήμουν στην οδό Φιλελλήνων και Μητροπόλεως στη γωνία και τα είδα όλα αυτά. Δημιουργήθηκε πανικός, μικρά παιδιά έπεφταν κάτω, ηλικιωμένοι έπεφταν κάτω και τα μεγάφωνα καλούσαν τα ασθενοφόρα να έρθουν.

Στη δευτερολογία μου, κυρία Γεροβασίλη, θα σας πω τι έλεγε ο Πρόεδρός σας και ο ΣΥΡΙΖΑ πριν από τις εκλογές του 2015 για τα χημικά και τα ΜΑΤ.

Όμως, κύριε Πρόεδρε, τελειώνοντας την πρωτολογία μου θέλω να πω ότι είναι απαράδεκτο αυτό εν έτει 2019. Είμαστε η μόνη χώρα στην Ευρώπη που χρησιμοποιεί χημικά. Επειδή είστε και γιατρός, αν δεν κάνω λάθος, ξέρετε πολύ καλά ότι ο Ιατρικός Σύλλογος Αθηνών έβγαλε ανακοίνωση για την επικινδυνότητα των χημικών.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρία Υπουργέ, προτού σας δώσω τον λόγο, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και δύο εκπαιδευτικοί συνοδοί τους από το 4ο Γυμνάσιο Πτολεμαΐδας.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Παρακαλώ, κυρία Υπουργέ, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Κύριε Παναγούλη, αφού συμφωνήσω μαζί σας στο ότι βεβαίως η λειτουργία του ελληνικού Κοινοβουλίου είναι προτεραιότητα, θα σας θυμίσω ότι το γεγονός ότι είναι από τότε μέχρι τώρα δεν είναι μόνο δική μου ευθύνη, αλλά η ερώτηση αυτή είχε αποσυρθεί, ξαναμπήκε, εγώ ξαναήρθα στο Κοινοβούλιο αλλά δεν ήταν. Εν πάση περιπτώσει, δεν είναι μόνο δική μου υπαιτιότητα.

**ΕΥΣΤΑΘΙΟΣ ΠΑΝΑΓΟΥΛΗΣ:** Με συγχωρείτε, δεν διακόπτω ποτέ. Εννέα φορές την έχω καταθέσει.

 **ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Παναγούλη, μη διακόπτετε. Σας παρακαλώ!

**ΕΥΣΤΑΘΙΟΣ ΠΑΝΑΓΟΥΛΗΣ:** Όχι, δεν διακόπτω. Εννέα φορές την έχω καταθέσει.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

Κυρία Υπουργέ, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Εν πάση περιπτώσει, και εγώ έχω ξαναέρθει μερικές φορές στο ελληνικό Κοινοβούλιο παρεμπιπτόντως.

Ωστόσο, ακριβώς η λειτουργία του ελληνικού Κοινοβουλίου είναι ιεραρχημένη ψηλά στις προτεραιότητες όλων μας και η διαφύλαξη του ελληνικού Κοινοβουλίου είναι υψηλή ιεράρχηση.

Και όπως ξέρετε, την ημέρα που ήταν το συλλαλητήριο, δεν χαρακτηρίστηκε συλλαλητήριο ακροδεξιών ανθρώπων αυτό, κύριε Παναγούλη. Και εγώ, αλλά και η Κυβέρνηση μιλήσαμε για οργανωμένες ομάδες ακροδεξιών, που με τη μορφή ταγμάτων εφόδου προσπάθησαν οι ίδιοι να εισβάλουν στο ελληνικό Κοινοβούλιο. Θα είδατε και αυτές τις οργανωμένες ομάδες, τις οποίες δεν χαρακτηρίσατε. Μιλήσατε για μερικές ομάδες που δεν ξέρετε τι είναι και πώς είναι.

Μπορώ να σας πω εγώ, λοιπόν, ότι ήταν τάγματα εφόδου, τα οποία προσπάθησαν οι ίδιοι να εισβάλουν στο ελληνικό Κοινοβούλιο. Η Ελληνική Αστυνομία, προς τιμήν της και οι αστυνομικοί που ήταν εκεί, με αυτοθυσία προστάτεψαν το Κοινοβούλιο από αυτήν την προσπάθεια εισβολής.

Ένα πρόβλημα ταλάνιζε δεκαετίες τη χώρα μας και είχε καταστεί πληγή στην εξωτερική μας πολιτική. Εκείνη η ημέρα, λοιπόν, ήταν στη διάρκεια της συζήτησης για τη Συμφωνία των Πρεσπών, μια συμφωνία η οποία έχει γίνει μέχρι σήμερα συμβολική αναφορά και παράδειγμα για την επίλυση διακρατικών διαφορών, αλλά και καθημερινά οι συμπολίτες μας βιώνουν τα θετικά αποτελέσματα αυτής της συμφωνίας.

Πριν από την ημέρα αυτή για την οποία συζητάτε εγώ εδώ, στο ελληνικό Κοινοβούλιο κατήγγειλα ότι κάποιοι δρούσαν παρακρατικά, με παρακρατικές πρακτικές, στοχοποιούσαν με ύβρεις και απειλές Βουλευτές, Υπουργούς, τις οικογένειές τους, αλλά και όποιον ήταν υπέρ αυτής της συμφωνίας. Επεσήμανα ότι αυτοί οι άνθρωποι υποκινούνταν από στελέχη συγκεκριμένων πολιτικών χώρων με ονόματα και διευθύνσεις και βεβαίως, κάλεσα τότε όλες τις δυνάμεις του δημοκρατικού τόξου μέσα στο Κοινοβούλιο να καταδικάσουν αυτές τις συμπεριφορές και πρακτικές.

Δεν ανταποκρίθηκε όλο το δημοκρατικό τόξο τότε, κύριε Παναγούλη. Διότι αυτός είναι ο πραγματικός κίνδυνος και αυτή ήταν η πραγματική απειλή και για αυτό το συλλαλητήριο, που κάποιοι άνθρωποι πιστεύουν ότι αυτή η συμφωνία δεν είναι θετική για τη χώρα και πήγαιναν να διαδηλώσουν ειρηνικά, όπως είπατε και εσείς, με τις οικογένειές τους και τα παιδιά τους.

Αυτοί, λοιπόν, προσπάθησαν να διαλύσουν εκείνη την ημέρα τη συγκέντρωση και όχι η Ελληνική Αστυνομία, η οποία έδρασε μόνο αμυντικά και γι’ αυτό, ο τίτλος της ερώτησής σας, δηλαδή ότι με χημικά και τραμπουκισμούς προσπάθησε να διαλύσει η Ελληνική Αστυνομία το ειρηνική παλλαϊκό συλλαλητήριο με βρίσκει απολύτως αντίθετη στη διατύπωσή της. Οι εκτιμήσεις σας δεν είναι σωστές. Άλλοι προσπάθησαν, μόνο που ξέρετε ότι, όταν προσπαθούμε να συγκαλύψουμε και όταν δεν αποκαλύπτουμε και δεν καταδικάζουμε αυτές τις πρακτικές, τότε είμαστε και εμείς συνυπεύθυνοι στο ότι αυτοί παίρνουν κεφάλι και δρουν με αυτούς τους παρακρατικούς τρόπους και ζουν με αυτά τα περιστατικά.

Έχουν συνταχθεί πολλές δικογραφίες από εκείνες τις ημέρες, έχουν γίνει πολλά δυσάρεστα περιστατικά σε όλη τη χώρα, αλλά το δημοκρατικό τόξο, λοιπόν, δεν βρήκε μια λέξη για να καταδικάσει αυτές τις πρακτικές. Δεν αναφέρομαι στο ΚΙΝΑΛ και στο Ποτάμι, οι οποίοι καταδίκασαν, αλλά αναφέρομαι στη Νέα Δημοκρατία και σε Ανεξάρτητους Βουλευτές.

Οι αστυνομικοί, λοιπόν, με ψυχραιμία αντέδρασαν. Αυτές τις σκηνές που είδατε εσείς, τις είδαμε όλοι μας, τις είδε το πανελλήνιο, διότι μεταδόθηκαν από τις τηλεοράσεις και ήταν μια πρωτοφανής ενέργεια. Έφερε μεγάλες καταστροφές στο Κοινοβούλιο, έδωσε τις αναφορές του ο Φρούραρχος, ο Πρόεδρος της Βουλής-αναφέρθηκαν σε όλα αυτά- αλλά νομίζω ότι όλα αυτά και σήμερα ακόμα που είστε εδώ έχετε την ευκαιρία να τα καταδικάσετε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Παναγούλη, έχετε και πάλι τον λόγο.

**ΕΥΣΤΑΘΙΟΣ ΠΑΝΑΓΟΥΛΗΣ:** Δεν αμφιβάλλω για τις επιτυχίες της κ. Γεροβασίλη και πριν απαντήσω σε αυτά που είπε, θα απαντήσω σε κάτι που πλανάται σήμερα.

Θέλω να σας συγχαρώ, κυρία Γεροβασίλη, εσάς και το Υπουργείο, για τον ενενηνταδυάχρονο πλανόδιο πωλητή που πουλούσε κάστανα και τον συλλάβατε. Θέλω να σας συγχαρώ για την ενενηντάχρονη γιαγιά που πουλούσε πασουμάκια στις λαϊκές αγορές και τη συλλάβατε. Θα έπρεπε, κυρία Γεροβασίλη, εσείς και το Υπουργείο σας γονυπετείς να ζητήσετε «συγγνώμη» από αυτή την ηλικιωμένη γιαγιά! Το μόνο που κάνατε ήταν να πείτε ότι θα της πληρώσετε το πρόστιμο των 200 ευρώ.

Όμως, δεν φτάνουν αυτά τις επιτυχίες σας. Θα σας πω και μια πρόσφατη επιτυχία. Στην Κατερίνη πιάσατε μια γιαγιά ογδόντα χρονών, επειδή πουλούσε –λέει- χόρτα!

Αφήστε τα αυτά, κυρία Γεροβασίλη, και ελάτε να μας απαντήστε για τα χημικά. Θέλετε να σας υπενθυμίσω τι έλεγε ο ΣΥΡΙΖΑ και ο Πρόεδρός σας για τα χημικά και για τα ΜΑΤ; «Τα χημικά πρέπει να καταργηθούν. Μόνο στην Ελλάδα εφαρμόζονται», έλεγε.

Τα ΜΑΤ –που θέλατε να καταργήσετε και τα ΜΑΤ, εγώ δεν ήμουν ποτέ σύμφωνος για την κατάργηση των ΜΑΤ- όχι μόνο δεν τα έχετε καταργήσει, αλλά ούτε καν τα έχετε περιορίσει. Θα σας τα θυμίσω ένα προς ένα, κυρία Γεργοβασίλη. Στις 8 Ιανουαρίου του 2016, στη Βασιλίσσης Σοφίας, στη συμβολή την απαγορευμένη, Ηρώδου Αττικού, πλέον, ρίξατε χημικά και διαλύσατε συνταξιούχους. Στις 2 Οκτωβρίου 2016, στο Σκοπευτήριο της Καισαριανής προπηλακίσατε και ρίξατε χημικά σε διαδηλωτές και πολίτες που βρίσκονταν κοντά στο Εθνικό Μνημείο του Σκοπευτηρίου. Στις 3 Οκτωβρίου 2016 επιτεθήκατε με χημικά και προπηλακίσατε ειρηνικούς συνταξιούχους.

Είχε δεσμευτεί τότε ο κύριος Πρωθυπουργός λέγοντας «τέρμα τα χημικά» και τα χημικά δεν τελειώνουν. Φαίνεται σας άφησε μεγάλη αποθήκη ο προκάτοχός σας, ο κ. Τόσκας.

Σε ό,τι αφορά τώρα το συλλαλητήριο, ότι δηλαδή θα έμπαιναν μέσα στην ελληνική Βουλή, αυτά να τα πείτε σε κανέναν νεοσσό, που δεν γνωρίζει! Υπήρχαν οργανωμένες ομάδες από τα Προπύλαια, οι «γνωστοί άγνωστοι», που τους ξέρουμε όλοι, αλλά δεν τους συλλαμβάνετε. Ήταν ο ίδιος ο κ. Τσίπρας τον Δεκέμβριο του 2008 που έκανε λόγο για αστυνομική αυθαιρεσία και συνέκρινε τα ΜΑΤ με παρακρατικές συμμορίες, που έπρεπε να καταργηθούν. Και, φυσικά, πανικοβληθήκατε όταν είδατε το μεγάλο συλλαλητήριο στην Αθήνα, γιατί εκείνο το συλλαλητήριο δεν ήταν τίποτα άλλο, κύριε Πρόεδρε, από ένα μεγάλο δημοψήφισμα του ελληνικού λαού για την απαράδεκτη Συμφωνία των Πρεσπών.

Κυρία Γεροβασίλη, θέλω να μας πείτε και κάτι άλλο. Θα κάνετε από δω και πέρα πλέον χρήση χημικών; Διότι μόνο στην Ελλάδα γίνεται η χρήση χημικών. Εγώ δεν σας ζητάω να καταργήσετε τα ΜΑΤ. Τα ΜΑΤ πρέπει να υπάρχουν και υπάρχουν σε όλες τις οργανωμένες κοινωνίες, αλλά πρέπει να είναι υπό έλεγχο.

Να σας ρωτήσω και κάτι άλλο, γιατί μου το είπε κάποιος λαϊκός άνθρωπος. Ρώτησε, λέει, την κ. Γεροβασίλη, αν μπουν στο σπίτι μου το βράδυ να με κλέψουν, τι πρέπει να κάνω;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Υπουργέ, έχετε και πάλι τον λόγο.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Αποφύγατε, κύριε Παναγούλη, πάλι να χαρακτηρίσετε τα τάγματα εφόδου. Τι θα πει «γνωστοί άγνωστοι»; Ποιοι είναι οι «γνωστοί άγνωστοι»;

**ΕΥΣΤΑΘΙΟΣ ΠΑΝΑΓΟΥΛΗΣ:** Δεν ντρέπεστε; Σε εμένα το λέτε αυτό, που θυσιάστηκε ολόκληρη οικογένεια ενάντια στον φασισμό, όταν ακόμη και παπάδες υπηρετούσαν τη χούντα;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Παναγούλη.

Κυρία Υπουργέ, συνεχίστε.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Εσείς θα λέτε αυτά που θέλετε και εγώ λέω αυτά που θέλω, κύριε Παναγούλη.

**ΕΥΣΤΑΘΙΟΣ ΠΑΝΑΓΟΥΛΗΣ:** Σε εμένα το λέτε; Εγώ καταδικάζω οποιαδήποτε ακρότητα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Παναγούλη, ηρεμήστε.

Κύρια Υπουργέ, σας παρακαλώ, συνεχίστε, χωρίς διαλογική συζήτηση. Μέσω του Προεδρείου γίνεται η συζήτηση.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Εσείς λέτε την άποψή σας και εγώ είμαι ελεύθερη, για να κρίνω τις απόψεις σας, κύριε Παναγούλη, όπως και εσείς είστε ελεύθερος να κρίνετε τη δική μου στάση και άποψη.

Αποφύγατε, λοιπόν, να χαρακτηρίσετε ως ακροδεξιούς και είπατε ότι αυτή η απόπειρα εισβολής, που την είδε το πανελλήνιο, είναι μύθευμα. Υποτιμάτε την ακροδεξιά αυτή τη στιγμή. Αυτό ξέρετε τι σημαίνει; Ότι δεν αναγνωρίζω τον φασισμό, άρα δεν θέλω να τον αντιμετωπίσω, άρα ο φασισμός να είναι ελεύθερος και να δρα.

Αυτοί θέλησαν, λοιπόν, να διαλύσουν το συλλαλητήριο και στη συνέχεια να είναι η Ελληνική Αστυνομία, η οποία θα διαλύσει το συλλαλητήριο, διότι πάντα θα πρέπει να είναι άλλος ο υπεύθυνος. Οργανωμένες ομάδες που έφεραν κοντάρια μαζί τους, κοντάρια που είχαν και την ελληνική σημαία, έτσι για το ντεκόρ, και οι ελληνικές σημαίες χτυπούσαν τους αστυνομικούς σε μια πρωτοφανή επίθεση, που από τους αστυνομικούς των ΜΑΤ είκοσι πέντε παιδιά πήγαν στο νοσοκομείο και οι ίδιοι είπαν ότι τέτοια βία δεν την έχουν συναντήσει ποτέ στη ζωή τους.

Η Ελληνική Αστυνομία, λοιπόν, έδρασε αμυντικά. Χρησιμοποίησε αναλογικά το μέσο το οποίο εκείνη την ώρα θεώρησε ως ηπιότερο, διότι αντιλαμβάνεστε τι θα σήμαινε, εάν μέσα σ’ αυτό το ειρηνικό συλλαλητήριο, με παιδιά και ηλικιωμένους, έμπαινε η Ελληνική Αστυνομία και γινόταν σύγκρουση με αυτές τις ομάδες κρούσης, οι οποίοι αριθμούσαν περίπου τους εκατό και που, όπως είπατε και εσείς, οργανώθηκαν και εισέβαλαν.

Αυτό ήταν το σημαντικό γεγονός, η πρώτη απόπειρα εισβολής στο ελληνικό Κοινοβούλιο από ακροδεξιές ομάδες.

Αυτός είναι ο κίνδυνος της εποχής, κύριε Παναγούλη, και γι’ αυτό σήμερα περισσότερο από ποτέ είναι αναγκαίο το προοδευτικό μέτωπο, η προοδευτική συμμαχία, η συμμαχία προοδευτικών δυνάμεων στην Ελλάδα, διότι έχουν πάρει κεφάλι και στην Ελλάδα και στην Ευρώπη. Η λιτότητα, ο νεοφιλελευθερισμός είναι οι αιτίες που τον γεννούν και εμείς πρέπει να σταθούμε απέναντί τους.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κυρία Υπουργέ.

Κυρίες και κύριοι συνάδελφοι, δεκαέξι ερωτήσεις για διαφόρους λόγους δεν θα απαντηθούν.

Η δεύτερη με αριθμό 439/22-3-2019 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Καταπτώσεις εγγυήσεων του ελληνικού δημοσίου για δάνεια που έχουν χορηγηθεί σε ιδιωτικές επιχειρήσεις και πληγέντες φυσικών καταστροφών», δεν θα συζητηθεί εξαιτίας κωλύματος του Αναπληρωτή Υπουργού Οικονομικών κ. Χουλιαράκη, λόγω φόρτου εργασίας.

Η τρίτη με αριθμό 440/22-3-2019 επίκαιρη ερώτηση δεύτερου κύκλου του Βουλευτή Θεσπρωτίας της Νέας Δημοκρατίας κ. Βασίλειου Γιόγιακα προς τον Υπουργό Υγείας, με θέμα: «Επίλυση σοβαρών εκκρεμοτήτων σχετικά με την έγκριση ειδικών θεραπειών», δεν θα συζητηθεί εξαιτίας κωλύματος του Αναπληρωτή Υπουργού Υγείας κ. Πολάκη, λόγω φόρτου εργασίας.

Η πέμπτη με αριθμό 416/12-3-2019 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Υγείας, με θέμα: «Τραγικές ελλείψεις προσωπικού στο Νοσοκομείο Κιλκίς», δεν θα συζητηθεί εξαιτίας κωλύματος του Αναπληρωτή Υπουργού Υγείας κ. Πολάκη, λόγω φόρτου εργασίας.

Η έκτη με αριθμό 414/8-3-2019 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης κ. Ιωάννη Κουτσούκου προς τον Υπουργό Υγείας, με θέμα: «Καταγγελίες για μεθοδεύσεις σε βάρος των παρεχόμενων υπηρεσιών υγείας με την υπολειτουργία της Παθολογικής Κλινικής του Νοσοκομείου Αμαλιάδας», δεν θα συζητηθεί εξαιτίας κωλύματος του Αναπληρωτή Υπουργού Υγείας κ. Πολάκη, λόγω φόρτου εργασίας.

Η έβδομη με αριθμό 421/12-3-2019 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς τον Υπουργό Υγείας, με θέμα: «Σε αναστολή λειτουργίας η Χειρουργική Κλινική του Γενικού Νοσοκομείου Κιλκίς, λόγω έλλειψης προσωπικού», δεν θα συζητηθεί εξαιτίας κωλύματος του Αναπληρωτή Υπουργού Υγείας κ. Πολάκη, λόγω φόρτου εργασίας.

Η δέκατη τρίτη με αριθμό 316/29-1-2019 επίκαιρη ερώτηση δεύτερου κύκλου του Βουλευτή Λακωνίας της Δημοκρατικής Συμπαράταξης κ. Λεωνίδα Γρηγοράκου προς τον Υπουργό Υγείας, με θέμα: «Καθυστερήσεις στη διακομιδή ασθενών από το ΕΚΑΒ σε μονάδες εντατικής θεραπείας λόγω έλλειψης ιατρικού προσωπικού», δεν θα συζητηθεί εξαιτίας κωλύματος του Αναπληρωτή Υπουργού Υγείας κ. Πολάκη, λόγω φόρτου εργασίας.

Η δέκατη τέταρτη με αριθμό 332/5-2-2019 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τα «χρόνια προβλήματα της Ψυχιατρικής Κλινικής του Πανεπιστημιακού Γενικού Νοσοκομείου Ηρακλείου (ΠΑΓΝΗ)», δεν θα συζητηθεί εξαιτίας κωλύματος του Αναπληρωτή Υπουργού Υγείας κ. Πολάκη, λόγω φόρτου εργασίας.

Η δέκατη πέμπτη με αριθμό 329/4-2-2019 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα: «Δημιουργία Τμήματος Βραχείας Νοσηλείας / Ογκολογικής Κλινικής στο Γενικό Νοσοκομείο Δράμας», δεν θα συζητηθεί εξαιτίας κωλύματος του Αναπληρωτή Υπουργού Υγείας κ. Πολάκη, λόγω φόρτου εργασίας.

Η δέκατη έκτη με αριθμό 322/4-2-2019 επίκαιρη ερώτηση δεύτερου κύκλου του Βουλευτή Λάρισας της Δημοκρατικής Συμπαράταξης κ. Κωνσταντίνου Μπαργιώτα προς τον Υπουργό Υγείας, με θέμα: «Υπερκοστολογήσεις με τα χημικοθεραπευτικά σκευάσματα», δεν θα συζητηθεί εξαιτίας κωλύματος του Αναπληρωτή Υπουργού Υγείας κ. Πολάκη, λόγω φόρτου εργασίας.

Η όγδοη με αριθμό 420/12-3-2019 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Οικονομικών,σχετικά με «την Ελληνική Βιομηχανία Οχημάτων “ΕΛ.ΒΟ.Α.Β.Ε.”», δεν θα συζητηθεί εξαιτίας κωλύματος του Υπουργού Οικονομικών κ. Τσακαλώτου, λόγω φόρτου εργασίας.

Η δέκατη με αριθμό 355/12-2-2019 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την «εκχώρηση της ακίνητης δημόσιας περιουσίας σε Εταιρεία Ακινήτων του Δημοσίου (ΕΤΑΔ) - Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ)», δεν θα συζητηθεί εξαιτίας κωλύματος του Υπουργού Οικονομικών κ. Τσακαλώτου, λόγω φόρτου εργασίας.

Η ενδέκατη με αριθμό 350/11-2-2019 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών,με θέμα: «Λογαριασμός Επικούρησης της Εθνικής Τράπεζας της Ελλάδος (ΛΕΠΕΤΕ)», δεν θα συζητηθεί εξαιτίας κωλύματος του Υπουργού Οικονομικών κ. Τσακαλώτου, λόγω φόρτου εργασίας.

Η δωδέκατη με αριθμό 351/11-2-2019 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης κ. Ιωάννη Κουτσούκου προς τον Υπουργό Οικονομικών, με θέμα: «Η σκοπιμότητα και η μεθόδευση της μεταφοράς στο υπερταμείο κατ’ απαίτηση των δανειστών πενήντα ενός ακινήτων του δημοσίου στον Δήμο Πύργου», δεν θα συζητηθεί εξαιτίας κωλύματος του Υπουργού Οικονομικών κ. Τσακαλώτου, λόγω φόρτου εργασίας.

Η δεύτερη με αριθμό 2932/31-10-2018 ερώτηση του κύκλου των αναφορών και ερωτήσεων του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομικών, με θέμα: «Αποδέσμευση του Δημοτικού Κλειστού Γυμναστηρίου “Νίκης 2ου Λυκείου” Αγίας Βαρβάρας από το υπερταμείο», δεν θα συζητηθεί εξαιτίας κωλύματος του Υπουργού Οικονομικών κ. Τσακαλώτου, λόγω φόρτου εργασίας.

Η ένατη με αριθμό 375/20-2-2019 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης κ. Ανδρέα Λοβέρδου προς τον Υπουργό Εθνικής Άμυνας, με θέμα: «Συμμετοχή της Ελλάδας στην αμυντική συνεργασία της Ευρωπαϊκής Ένωσης», δεν θα συζητηθεί εξαιτίας κωλύματος του Υπουργού Εθνικής Άμυνας κ. Αποστολάκη, λόγω του ότι ο Υπουργός Εθνικής Άμυνας προτίθεται να ενημερώσει την Επιτροπή Εξωτερικών και Άμυνας μεταξύ άλλων και για το συγκεκριμένο θέμα.

Επίσης, η δεύτερη με αριθμό 454/27-3-2019 επίκαιρη ερώτηση πρώτου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς την Υπουργό Προστασίας του Πολίτη, με θέμα: «Καμμία σύλληψη στην Κόρινθο, όπου ομάδες Ρομά προέβησαν σε βιαιοπραγίες», δεν θα συζητηθεί.

Η δέκατη έβδομη με αριθμό 262/9-1-2019 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική ανάγκη αυξήσεως της στρατιωτικής θητείας», δεν θα συζητηθεί.

Προχωρούμε τώρα στη συζήτηση της πρώτης με αριθμό 461/1-4-2019 επίκαιρης ερώτησης δεύτερου κύκλου του Βουλευτή Τρικάλων της Νέας Δημοκρατίας κ. Κωνσταντίνου Σκρέκα προς τον Υπουργό Οικονομικών, με θέμα: «Υγιείς ξενοδοχειακές επιχειρήσεις κινδυνεύουν με “λουκέτο” λόγω καταλογισμού ΦΠΑ».

Στην επίκαιρη ερώτηση θα απαντήσει η Υφυπουργός Οικονομικών κ. Παπανάτσιου.

Ορίστε, κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ:** Ευχαριστώ, κύριε Πρόεδρε.

Κύρια Υπουργέ, το 2009 ξεκίνησε στην Ελλάδα μια ισχυρότατη κρίση, η οποία ταρακούνησε σύσσωμα τα θεμέλια της ελληνικής οικονομίας και είχε τραγικές συνέπειες στην ελληνική κοινωνία. Να θυμίσω ότι η ανεργία έφτασε σε ποσοστό 28%, που σημαίνει ότι πάνω από ένα εκατομμύριο συμπολίτες μας βρέθηκαν άνεργοι. Να σημειώσω ότι τα χρόνια της κρίσης η ελληνική οικονομία έχασε περίπου το 25% του Ακαθάριστου Εγχώριου Προϊόντος. Όλα αυτά είχαν, δυστυχώς, τις συνέπειες που και σήμερα ακόμα προσπαθούμε να αντιμετωπίσουμε. Έχουμε μια οικονομία η οποία χρειάζεται σοβαρές επενδύσεις, ώστε να επανέλθει η ανάπτυξη, να δημιουργηθούν θέσεις εργασίας και να αυξηθούν τα έσοδα του κράτους μέσα από τη διεύρυνση της φορολογικής βάσης και τις νέες επενδύσεις και όχι αυξάνοντας τους φόρους στους ίδιους και στους ίδιους.

Μέσα σε αυτά τα χρόνια της κρίσης, όμως, υπήρχαν κάποιοι οι οποίοι ρίσκαραν. Υπήρχαν, δηλαδή, κάποιοι επενδυτές οι οποίοι πήραν την απόφαση να επενδύσουν χρήματα, να πάρουν αυτό το μεγάλο ρίσκο και με αυτόν τον τρόπο να βοηθήσουν την ελληνική οικονομία, αλλά και την τοπική κοινωνία εκεί που επιχείρησαν να επενδύσουν τα χρήματά τους και ιδιαίτερα σε έναν κλάδο, όπως είναι ο τουριστικός κλάδος, που βοηθάει πάρα πολύ, όπως καλά ξέρετε, την ελληνική οικονομία.

Το πρόβλημα που υπήρξε, κυρία Υπουργέ, είναι ότι καθ’ όλη τη διάρκεια αυτής της κρίσης, όπως ξέρετε πολύ καλά, η δυνατότητα για δανεισμό από το τραπεζικό σύστημα ήταν πολύ περιορισμένη και επίσης, δυστυχώς, η πολιτεία, η διοίκηση καθυστερούσε πολύ να αποδώσει σε όλους αυτούς τους επενδυτές που είχαν ενταχθεί σε αναπτυξιακούς νόμους τις επιδοτήσεις που τους αναλογούσαν μέσα από τα επενδυτικά σχήματα, τα οποία είχαν καταθέσει στην ελληνική πολιτεία και είχαν εγκριθεί -επαναλαμβάνω- από αυτή.

Αυτό είχε ως αποτέλεσμα πολλές από αυτές να ξεπεράσουν την πενταετία, ενώ, όπως γνωρίζετε πολύ καλά, αυτές οι επενδύσεις είχαν πενταετή χρόνο υλοποίησης. Εντούτοις, ολοκληρώθηκαν στον έκτο χρόνο ή στον έβδομο χρόνο. Αυτοί, όμως, καθ’ όλα τα χρόνια της κατασκευής της επένδυσης ελάμβαναν πίσω τον ΦΠΑ, τον οποίο είχαν ξοδέψει κατά τη διάρκεια της κατασκευής, της υλοποίησης της επένδυσης. Τους δινόταν, δηλαδή, η δυνατότητα να τους επιστρέφεται ο ΦΠΑ, εφόσον στην πενταετία είχαν ξεκινήσει τη λειτουργία της επιχείρησης.

Καθώς, όμως, καθυστέρησε η υλοποίηση των επενδύσεων αυτών και ξεκίνησε τελικά η λειτουργία της επένδυσης τον έκτο ή τον έβδομο χρόνο, έρχεται η πολιτεία και ζητάει πίσω τα αντίστοιχα ποσά του ΦΠΑ που τους είχαν επιστραφεί τον πρώτο και τον δεύτερο χρόνο της υλοποίησης του επενδυτικού αυτού εγχειρήματος και, μάλιστα, με πρόστιμο και φυσικά με τους ανάλογους τόκους, οι οποίοι μεσολαβούν από τη διάρκεια εκείνη μέχρι και σήμερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Το ερώτημα είναι αν και τι προτίθεστε να κάνετε, ώστε να διορθωθεί αυτή η μεγάλη αδικία την οποία υφίστανται αυτοί οι άνθρωποι. Διότι, όπως καταλαβαίνετε -και πιστεύω ότι συμφωνείτε-, είναι ένα λάθος, από τη στιγμή που καθυστέρησαν να ολοκληρώσουν την επένδυσή τους, λόγω της κρίσης και της καθυστέρησης του δημοσίου να τους αποδώσει τις επιδοτήσεις και φυσικά λόγω της μη παράτασης από το δικό σας Υπουργείο της δυνατότητας να ξεκινήσουν την έναρξη της επένδυσής τους τον έκτο και τον έβδομο χρόνο. Ανάλογη παράταση, όμως, είχε δώσει το Υπουργείο Ανάπτυξης, για να ολοκληρώσουν την επένδυση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Ορίστε, κυρία Υπουργέ, έχετε τον λόγο για τρία λεπτά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Με το άρθρο 33 του Κώδικα του ΦΠΑ έχουν ενσωματωθεί στο εθνικό δίκαιο οι διατάξεις των άρθρων 184 έως 192 της οδηγίας του ΦΠΑ, με τις οποίες ρυθμίζονται διαδικασίες και εκπτώσεις του ΦΠΑ που ενεργεί ένας φορολογούμενος πολίτης στην άσκηση της οικονομικής του δραστηριότητας.

Με τις διατάξεις της παραγράφου 1 του παραπάνω άρθρου ορίζεται ότι η έκπτωση του φόρου προστιθέμενης αξίας που γίνεται βάσει των δηλώσεων του ΦΠΑ που υποβάλλει κάποιος για την αγορά επενδυτικού αγαθού υπόκειται σε κάποιον τελικό διακανονισμό. Και αυτό διότι μπορεί να αγόρασε το επενδυτικό αγαθό, αλλά από εκεί και μετά μπορεί να έχουμε εκπτώσεις ή να το έχει πωλήσει ή να μην υπάρχει.

Έτσι, σε αυτή τη διαδικασία για την εναρμόνιση του άρθρου 187 της οδηγίας, που αφορά όλες τις επενδύσεις που υπάγονται σε αναπτυξιακούς νόμους και όχι μόνο τις ξενοδοχειακές επιχειρήσεις, η χώρα μας όρισε ως χρονική περίοδο παρακολούθησης μία πενταετία από το έτος έναρξης χρησιμοποίησης του επενδυτικού αγαθού και όχι από τον χρόνο απόκτησης ή κατασκευής αυτού, όπως ισχύει σε κάποιες άλλες περιπτώσεις.

Κρίσιμο έτος, λοιπόν, για τον φορολογούμενο είναι το πρώτο έτος που θα θέσει σε χρήση το επενδυτικό του αγαθό. Από εκεί και μετά, κατ’ έτος υπόκειται σε κάποιους ελέγχους, για να δουν, όπως είπα και πριν, αν υφίστανται όλες οι προϋποθέσεις και η ύπαρξη του επενδυτικού αγαθού.

Σε περίπτωση μεταβολών εντός της παραπάνω πενταετίας ως προς τη χρήση του επενδυτικού αγαθού, οφείλει να επιστρέψει τον αναλογούντα φόρο, το 1/5 για κάθε χρόνο.

Εκτός, όμως, των παραπάνω, με το άρθρο 189 της οδηγίας δίνεται η δυνατότητα στα κράτη μέλη να λαμβάνουν περαιτέρω μέτρα, προκειμένου να αποτρέπεται το ενδεχόμενο ύπαρξης αδικαιολόγητων πλεονεκτημάτων από την έκπτωση του ΦΠΑ για τα επενδυτικά αγαθά.

Η χώρα μας έκανε χρήση αυτής της διάταξης και προέβη στη θέσπιση της ρύθμισης από το 1992, με την προσθήκη κάποιου εδαφίου στην παράγραφο 3 του άρθρου 33 του ΦΠΑ, με την οποία προβλέφθηκε η υποχρέωση του φορολογούμενου, αν παρέλθει η πενταετία από την ημερομηνία της πρώτης δαπάνης κατά την αγορά χωρίς να ξεκινήσει και να χρησιμοποιήσει το επενδυτικό αγαθό, να διενεργήσει εφάπαξ διακανονισμό του συνολικού φόρου και να επιστρέψει τον φόρο αυτό στο δημόσιο, καθότι θεωρείται ότι τα αγαθά αυτά διατέθηκαν αποκλειστικά και μόνο ως αφορολόγητες πράξεις. Ο επενδυτής, λοιπόν, εντός του ορίου των πέντε ετών από την πρώτη δαπάνη οφείλει να έχει ολοκληρώσει την επένδυση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Και εδώ έρχομαι να σας γνωρίσω ότι επί των ημερών των προηγουμένων κυβερνήσεων, που το γνωρίζετε και εσείς πάρα πολύ καλά, είχαν δοθεί πάρα πολλές παρατάσεις. Έτσι, είχαμε το επενδυτικό σχέδιο, το 3299 του 2004, μια τελευταία του άρθρου 24 του ν.4146 του 2013 -που ήταν επί των ημερών σας- και φτάσαμε μέχρι 31 Δεκεμβρίου του 2015. Όλα αυτά είχαν πάρει παρατάσεις πέραν της πενταετίας. Παρ’ όλα αυτά, όμως, δεν είδαμε και καμμία αλλαγή στον νόμο του ΦΠΑ. Δεκαετής ήταν η παράταση από τους νόμους που δώσατε. Και ταυτόχρονα οι επενδυτές παρέμειναν όμηροι παρά την αντίστοιχη παράταση από τον ΦΠΑ.

Η δική μας Κυβέρνηση τώρα, στο πλαίσιο της οικονομικής ανάπτυξης καθώς και στο πλαίσιο της ενίσχυσης των ιδιωτικών επενδύσεων των αναπτυξιακών νόμων, έδωσε τις παρατάσεις, όπως και εσείς το είπατε. Και πραγματικά, πήραν παρατάσεις και οι δύο αναπτυξιακοί νόμοι που δεν είχαν ολοκληρωθεί, για να ολοκληρωθούν στο επόμενο διάστημα. Με την παραπάνω παράταση αναθερμάναμε τις ώριμες επενδύσεις. Και παρά τη δύσκολη δημοσιονομική στενότητα της χώρας, αυτές τις εντάξαμε σε μια διαδικασία χρηματοδότησης και ολοκλήρωσής τους.

Για να μην υπερβώ περισσότερο τον χρόνο, στη δευτερολογία μου θα σας πω τι σκεφτόμαστε να κάνουμε.

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Σκρέκας έχει τον λόγο για τρία λεπτά για τη δευτερολογία του.

**ΚΩΝΣΤΑΝΤΙΝΟΣ ΣΚΡΕΚΑΣ:** Θα εξηγήσω ακριβώς τι έχει γίνει για να γίνει πιο κατανοητό. Ένας επενδυτής θα κατέθετε ένα επενδυτικό σχέδιο στο Υπουργείο Ανάπτυξης με βάση τους νόμους 2601/1998 ή 3299/2004 και είχε μία δυνατότητα να ολοκληρώσει την επένδυση του στην πενταετία. Για την πενταετία αυτή η περίοδος ολοκλήρωσης κάθε χρόνο, αυτά που κατασκεύαζε, τα τιμολόγια τα οποία πλήρωνε, τον ΦΠΑ για αυτά τα τιμολόγια, είχε δυνατότητα να τα πάρει πίσω επιστροφή, γιατί αυτή η διαδικασία ορίζεται ως αφορολόγητη, όπως είπατε κι εσείς, εκπίπτει δηλαδή ο ΦΠΑ, έτσι ώστε να μην επιβαρύνεται ουσιαστικά περισσότερο ένα επενδυτικό σχέδιο με έναν ΦΠΑ, τη στιγμή που η επένδυση δεν βρίσκεται σε λειτουργία και είναι ακόμα στο στάδιο της κατασκευής.

Η πραγματικότητα είναι ότι πριν το 2009 δεν υπήρχε η κρίση, ο δανεισμός ήταν εύκολος από τις τράπεζες και οι επενδύσεις κυλούσαν πιο εύκολα. Εμείς μπορεί να δώσαμε κάποιες παρατάσεις στους αναπτυξιακούς νόμους επειδή η επένδυση δεν είχε ξεκινήσει να κατασκευάζεται, να ολοκληρώνεται για διάφορους λόγους που πάλι αφορούσαν τη διοίκηση, όπως για παράδειγμα ότι δεν έβγαιναν γρήγορα οι άδειες, οι περιβαλλοντικοί όροι, οι άδειες της διοίκησης και για αυτό δεν μπορούσε να ξεκινήσει η επένδυση, αλλά από τη στιγμή που ξεκινούσε μία επένδυση να κατασκευάζεται η πενταετία αποτελούσε ένα εύλογο χρονικό διάστημα για να ολοκληρωθεί και φυσικά ο επενδυτής έπαιρνε πίσω τον ΦΠΑ που εξέπιπτε.

Τώρα μιλάμε για τα χρόνια της κρίσης 2009 - 2019 ή 2015 επί του προκειμένου. Σε αυτή την περίοδο και ο δανεισμός ήταν πολύ δύσκολος και η πολιτεία δεν έδινε εγκαίρως τις επιδοτήσεις, με αποτέλεσμα ο επενδυτής να μην έχει τα χρήματα να ολοκληρώσει γρήγορα την επένδυση του και τέλος πάντων, υπήρχε μια δύσκολη κατάσταση πέρα και πάνω από ό,τι κάποιος θα μπορούσε να προβλέψει.

Κάποιοι, λοιπόν, για παράδειγμα, ενώ ξεκίνησαν τον πρώτο χρόνο από τα πέντε χρόνια να κατασκευάζουν την επένδυσή τους, στο τέλος του πέμπτου χρόνου δεν είχαν ολοκληρώσει και ολοκληρώθηκε η επένδυση τον έκτο χρόνο και ξεκίνησαν τη λειτουργία τον έκτο χρόνο ή αρχές του έβδομου χρόνου. Αυτούς τους ανθρώπους έρχεται τώρα και τους τιμωρεί η ελληνική πολιτεία. Γιατί τους τιμωρεί; Διότι ενώ κατάφεραν να ολοκληρώσουν την επένδυσή τους σε έξι χρόνια και όχι σε πέντε παρ’ όλες αυτές τις δυσκολίες, έρχεται η πολιτεία και ζητάει πίσω τον ΦΠΑ που πήρε τον πρώτο χρόνο από τα πέντε χρόνια της κατασκευής και μάλιστα επαυξημένο με πρόστιμο, αλλά και με τόκους.

Και το ερώτημα είναι πολύ απλό: Αφού εμείς συμφωνούμε, και πιστεύω ότι συμφωνείτε κι εσείς, για ποιον λόγο δεν προχωρούμε σε μία τροποποίηση του άρθρου 33 του κώδικα ΦΠΑ, σε μία παράταση διετή ή τριετή γι’ αυτούς που έχουν ολοκληρώσει τα επενδυτικά τους σχέδια και έχουν ξεκινήσει να λειτουργούν τις επιχειρήσεις τους, έτσι ώστε να μην τους κλείσουμε; Γιατί όταν έρθουμε και τους καταλογίσουμε αυτά τα ποσά, που πολλές φορές ξεπερνάνε και το ένα εκατομμύριο, μπορεί να είναι και ένα και δύο και τρία εκατομμύρια, καταλαβαίνετε, κύριε Πρόεδρε, ότι αυτοί οι άνθρωποι δεν μπορούν να αντεπεξέλθουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το ερώτημα, λοιπόν, είναι το εξής: Γιατί δεν κάνουμε αυτή την τροποποίηση, ώστε να δώσουμε λύση και να συνεχίσουν να εργάζονται εκεί πέρα εκατοντάδες, ίσως και χιλιάδες, εργαζόμενοι σε αυτές τις επενδύσεις και να συνεχίσει να έχει έσοδα το κράτος από τη λειτουργία τους; Γιατί αυτές οι επιχειρήσεις σήμερα λειτουργούν και το κράτος έχει έσοδα και από τον ΦΠΑ και από τον φόρο στα κέρδη που μπορεί να έχουν, αλλά και από τις εισφορές που πληρώνουν για το προσωπικό είτε αυτές είναι εργοδοτικές εισφορές είτε και φορολογία εισοδήματος από τους εργαζόμενους που δουλεύουν σε αυτές τις επιχειρήσεις.

Νομίζω, λοιπόν, ότι δεν υπάρχει καμμία διαφωνία μεταξύ της Κυβέρνησης και μεταξύ της Αντιπολίτευσης και των κομμάτων της Αντιπολίτευσης σε αυτό και θεωρώ ότι μπορούμε άμεσα να προχωρήσουμε σε μία τέτοια νομοθετική ρύθμιση που θα δώσει μόνιμη λύση σε αυτούς τους επενδυτές, οι οποίοι -επαναλαμβάνω- τα χρόνια της κρίσης ρίσκαραν με όλη αυτή την ταλαιπωρία και κατάφεραν και ολοκλήρωσαν την επένδυσή τους. Και τώρα ερχόμαστε εμείς και τους τιμωρούμε και με απειλή κλεισίματος και πτώχευσης της επιχείρησης, επειδή έρχεται η πολιτεία και τους ζητάει τον ΦΠΑ προσαυξημένο και με τόκους και με πρόστιμα και χωρίς επί της ουσίας να φταίνε αυτοί γι’ αυτό που έχει συμβεί.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Υπουργέ, έχετε και πάλι τον λόγο για τρία λεπτά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Δώσατε παρατάσεις δέκα ετών και δεν παρατείνετε τον νόμο του ΦΠΑ. Ερχόμαστε σε εμάς τώρα. Έχουμε αποδείξει εμπράκτως ότι πρόθεσή μας είναι να αντιμετωπίζουμε προβλήματα. Έχουμε αντιμετωπίσει τόσα προβλήματα μέχρι τώρα. Είναι ακόμη ένα πρόβλημα που θεωρούμε ότι κι αυτό θα το αντιμετωπίσουμε. Μας ενδιαφέρει η βελτίωση της επιχειρηματικότητας. Μας ενδιαφέρει να αρθούν οι αρνητικές συνέπειες από την παρατεταμένη δημοσιονομική κρίση.

Θα ήθελα να σας πω ότι παρακολουθούμε την εξέλιξη των επενδυτικών έργων όλων των προηγούμενων επενδυτικών νόμων και έχουμε ζητήσει στοιχεία από την Ανεξάρτητη Αρχή Δημοσίων Εσόδων από τις ελεγχόμενες επιχειρήσεις, εκεί που ελέγχονται για τον διακανονισμό δηλαδή. Διότι δεν είναι μόνο η επιχείρηση αυτή που αναφέρατε τώρα, είναι και κάποιες άλλες επιχειρήσεις στη χώρα μας που είναι στην ίδια κατηγορία.

Θέλουμε να δούμε ποιες είναι αυτές που έχουν ενταχθεί σε αυτούς τους νόμους. Έχουν ζητήσει την επιστροφή του ΦΠΑ των επενδυτικών αγαθών, ενώ έχει παρέλθει η πενταετία από την Ανεξάρτητη Αρχή Δημοσίων Εσόδων, από την πρώτη κατασκευαστική δαπάνη τους, προκειμένου να διαπιστώσουμε το ύψος του δημοσιονομικού κόστους της οποιασδήποτε νομοθετικής πρωτοβουλίας.

Από τα στοιχεία που θα έχουμε το επόμενο διάστημα, θα δούμε πώς θα προχωρήσουμε και στη νομοθετική πορεία της παράτασης του ΦΠΑ, συγχρόνως με τους αναπτυξιακούς νόμους.

**ΠΡΟΕΔΡΕΥΩΝ (Δημήτριος Κρεμαστινός):** Συνεχίζουμε με την πρώτη με αριθμό 1867/25-9-2018 ερώτηση του κύκλου των αναφορών και ερωτήσεων του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Οικονομικών, σχετικά με την προστασία του παραδοσιακού οικισμού-ιστορικού τόπου Κάμπου Χίου και των περιβολιών του από την υπέρμετρη φορολόγηση και την οικοπεδοποίηση.

Παρακαλώ, κύριε Μιχαηλίδη, έχετε τον λόγο για δύο λεπτά.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κυρία Υφυπουργέ, η ερώτησή μου αφορά την παράλογη, κατά τη γνώμη μας, και υπέρμετρη φορολόγηση των περιβολιών του Κάμπου, ενός τμήματος της Χίου, ιδιαίτερου φυσικού κάλλους, το οποίο θα πρέπει να σας πω ότι με δύο κηρύξεις του 1990 και του 1992 έχει χαρακτηριστεί ως ιστορικός και παραδοσιακός τόπος.

Παράλληλα, πρέπει να σας πω ότι ο χώρος αυτός έχει διατηρήσει και τον αγροτικό χαρακτήρα του, διότι υπάρχουν εκεί καλλιέργειες περιβολιών από δέντρα εσπεριδοειδή συνήθως. Μάλιστα, εκεί καλλιεργείται και το περίφημο μανταρίνι της Χίου, το οποίο ως γνωστόν είναι προϊόν ονομασίας προέλευσης.

 Παράλληλα, ο Κάμπος θεωρείται από την «EUROPA NOSTRA» ως ένα από τα επτά πλέον απειλούμενα μνημεία πολιτιστικής κληρονομιάς στην Ευρώπη.

 Υπάρχει ένα πρόβλημα, ότι δηλαδή η φορολόγηση συνολικά των οικοπέδων αυτών γίνεται όχι ως αγροτεμάχια για το κομμάτι, το οποίο καλλιεργείται, αλλά συνολικά ως οικόπεδα, παρά τους οικιστικούς περιορισμούς δόμησης που υπάρχουν στα συγκεκριμένα αγροτεμάχια. Σε αυτά θα μου επιτρέψετε να αναφερθώ στη δευτερολογία μου. Θα αναφερθώ στις πιο συγκεκριμένες αυστηρές πολεοδομικές κυρώσεις οι οποίες υπάρχουν, στους περιορισμούς οι οποίοι υπάρχουν.

 Το ερώτημα είναι εάν προτίθεται να προβεί το Υπουργείο σας σε κάποια νομοθετική ρύθμιση ειδικά στις περιοχές που είναι χαρακτηρισμένες ως ιστορικοί και παραδοσιακοί τόποι, όπως ο Κάμπος της Χίου. Επίσης, το ερώτημα είναι εάν προτίθεται να προβεί σε ρύθμιση, έτσι ώστε τα ακίνητα του Κάμπου να φορολογούνται ως οικόπεδα για την επιφάνεια που έχει ήδη οικοδομηθεί ή μπορεί να οικοδομηθεί βάσει των συγκεκριμένων περιορισμών δόμησης που υπάρχουν και βεβαίως για το υπόλοιπο τμήμα τους, το οποίο είναι αγροτική έκταση, να φορολογείται ως αγροτική γη.

 Σας ευχαριστώ.

 **ΠΡΟΕΔΡΕΥΩΝ (Δημήτριος Κρεμαστινός):** Κυρία Υπουργέ, πριν σας δώσω τον λόγο, θα ήθελα να κάνω γνωστό στο Σώμα ότι ο Υπουργός Οικονομικών, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Ψηφιακής Πολιτικής, Τηλεπικοινωνιών και Ενημέρωσης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών, Προστασίας του Πολίτη, Δικαιοσύνης, Διαφάνειας και Ανθρωπίνων Δικαιωμάτων, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, οι Αναπληρωτές Υπουργοί Οικονομίας και Ανάπτυξης, Οικονομικών, Παιδείας, Έρευνας και Θρησκευμάτων, Ναυτιλίας και Νησιωτικής Πολιτικής, καθώς και η Υφυπουργός Οικονομικών κατέθεσαν στις 5-4-2019 σχέδιο νόμου: «Ι. Κύρωση της Συμφωνίας για την Ασιατική Τράπεζα Υποδομών και Επενδύσεων, ΙΙ. Εναρμόνιση του Κώδικα Φ.Π.Α. με την Οδηγία (ΕΕ) 2016/1065, ΙΙΙ. Ενσωμάτωση των σημείων 1, 2, 4 και 5 του άρθρου 2 και των άρθρων 4, 6, 7 και 8 της Οδηγίας 1164/2016, IV. Τροποποίηση του ν. 2971/2001 και άλλες διατάξεις».

 Παραπέμπεται στην αρμόδια Διαρκή Επιτροπή.

 Επίσης, γίνεται γνωστό στο Σώμα ότι ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Ναυτιλίας και Νησιωτικής Πολιτικής, Τουρισμού και Επικρατείας, οι Αναπληρωτές Υπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Παιδείας, Έρευνας και Θρησκευμάτων, Οικονομικών, Περιβάλλοντος και Ενέργειας, καθώς και οι Υφυπουργοί Οικονομικών, Πολιτισμού και Αθλητισμού, Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, κατέθεσαν στις 8-4-2019 σχέδιο νόμου: «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις».

 Παραπέμπεται στην αρμόδια Διαρκή Επιτροπή.

 Ορίστε, κυρία Υφυπουργέ, έχετε τον λόγο.

 **ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα ήθελα να ξεκινήσω, κύριε Πρόεδρε, με την αναφορά για την πρώτη ηλεκτρονική καταχώριση του γνωστού σε όλους μας εντύπου Ε9 το 2005. Εκεί όλα τα φυσικά και νομικά πρόσωπα έπρεπε να δηλώσουν τα ακίνητα που είχαν στην κατοχή τους και τα εμπράγματα δικαιώματά τους.

 Με βάση, λοιπόν, αυτά τα στοιχεία που υπήρχαν στο Ε9, από εκεί και μετά επιβλήθηκαν διάφοροι φόροι ακίνητης περιουσίας. Είναι ο φόρος ακίνητης περιουσίας, το ΕΤΑΚ και από το 2013 και μετά ο γνωστός σε όλους μας ΕΝΦΙΑ για τα ακίνητα που βρίσκονται στην Ελλάδα και ανήκουν σε φυσικά ή νομικά πρόσωπα ή κάθε είδους οντότητες την 1η Ιανουαρίου κάθε έτους.

Ο συγκεκριμένος φόρος, εκτός από τα κτίσματα, επιβάλλεται και στα οικόπεδα και στις εκτός σχεδίου εκτάσεις. Ο κάθε υποκείμενος στον παραπάνω φόρο υποχρεούται να υποβάλλει ηλεκτρονικά τη δήλωση. Στον πίνακα 1 αναφέρει τα κτίσματα, όπως, επίσης, και τα οικόπεδα που αναλογούν στην κάθε περίπτωση. Στον πίνακα 2 αναγράφονται τα γήπεδα που είναι εκτός σχεδίου και είναι τα γνωστά σε όλους μας αγροτεμάχια.

Ο φόρος, λοιπόν, που αναλογεί στα δικαιώματα επί των κτισμάτων στα εντός σχεδίου ή στους οικισμούς ή στα γήπεδα που είναι εκτός σχεδίου -που είναι τα αγροτεμάχια- υπολογίζεται με βάση τη γεωγραφική θέση, την επιφάνεια, τη χρήση, την παλαιότητα, τον όροφο, τον αριθμό προσόψεων του κτίσματος και τους αντίστοιχους συντελεστές.

Όσον αφορά τα κτίσματα που είναι εντός ή εκτός σχεδίου, αλλά δεν έχει καθοριστεί τιμή ζώνης, σε αυτές τις περιπτώσεις καθορίζεται ως τιμή ζώνης για αυτά τα ακίνητα -και συμπαρασύρει αντίστοιχα και τα οικόπεδα- η χαμηλότερη τιμή ζώνης που υπάρχει στη δημοτική ενότητα. Αν δεν υπάρχει στη δημοτική ενότητα, παίρνουμε την κατώτερη τιμή του δήμου και αν δεν υπάρχει και στον δήμο, την κατώτερη τιμή ζώνης της οικείας περιφερειακής ενότητας.

Επίσης, για τα οικόπεδα που βρίσκονται στις περιοχές αυτές και δεν έχουν καθοριστεί οι συντελεστές οικοπέδου, η συνολική τιμή εκκίνησης οικοπέδου, ο συντελεστής αξιοποίησης του οικοπέδου, πάλι σε αυτή την περίπτωση λαμβάνονται οι χαμηλότεροι συντελεστές οικοπέδου της οικείας δημοτικής ενότητας ή αντίστοιχα του δήμου ή της περιφέρειας.

Να δούμε τώρα λίγο και την έννοια του παραδοσιακού οικισμού. Η εικόνα του αστικού και του αγροτικού τοπίου, στην οποία συνυπάρχουν τα χαρακτηριστικά της κατοικίας και της καλλιέργειας της γης, χαρακτηρίζεται με τον όρο «παραδοσιακός οικισμός». Υπάρχει σε πολλές περιοχές της χώρας μας, στις οποίες δεν έχει ολοκληρωθεί ο πολεοδομικός σχεδιασμός.

Παραδοσιακοί οικισμοί θεωρούνται οι οικισμοί που έχουν διατηρήσει αναλλοίωτη την εικόνα που είχαν στο παρελθόν, καθώς και τον τοπικό τους χαρακτήρα. Οι χαρακτηρισμένοι με νομοθετική ρύθμιση παραδοσιακοί οικισμοί στην Ελλάδα ξεπερνούν τους οκτακόσιους.

Σύμφωνα με τον κώδικα της βασικής πολεοδομικής νομοθεσίας υπάρχουν πολλές κατηγορίες οικισμών, τα όρια των οποίων, καθώς και οι γενικοί και οι ειδικοί όροι δόμησης, καθορίζονται με αποφάσεις των οικείων νομαρχών παλιότερα ή με προεδρικά διατάγματα.

Να έλθουμε τώρα στην περιοχή του Κάμπου της Χίου. Έχει χαρακτηριστεί σαν ιστορικός τόπος και υπάρχουν ήδη ευεργετικές διατάξεις ως προς τον Ενιαίο Φόρο Ιδιοκτησίας Ακινήτων, τον ΕΝΦΙΑ, και συγκεκριμένα τόσο στον κύριο όσο και στον συμπληρωματικό φόρο. Εκεί εφαρμόζονται οι μειωτικοί συντελεστές για όσα κτήρια έχουν χαρακτηριστεί σαν έργα τέχνης και σαν ιστορικά διατηρητέα μνημεία με αποφάσεις του Υπουργείου Πολιτισμού.

Γνωρίζω ότι στον Κάμπο της Χίου έχουν χαρακτηριστεί, με απόφαση του Υπουργείου Πολιτισμού, σαν έργα τέχνης και σαν ιστορικά διατηρητέα μνημεία τουλάχιστον δέκα ιδιοκτησίες του Κάμπου της Χίου.

Πράγματι, όπως αναφέρατε και γνωρίζω, ο Κάμπος της Χίου αποτελεί ένα ίσως μοναδικό οικιστικό γεωργικό σύνολο και ένα ευαίσθητο σημείο του ελληνικού και γενικότερα του ευρωπαϊκού χώρου, όπου συνυπάρχουν αρμονικά οι λειτουργίες της κατοικίας και της γεωργίας με τα περιβόλια εσπεριδοειδών, όπως αναφέρατε και εσείς στην ομιλία σας.

Ο Κάμπος της Χίου είναι περιοχή μεγάλης αρχιτεκτονικής και ιστορικής σημασίας μέσα στους αιώνες και έχει χαρακτηριστεί ιστορικός τόπος από το Υπουργείο Πολιτισμού.

Επιφυλάσσομαι να συνεχίσω στη δευτερολογία μου.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μιχαηλίδη, έχετε τον λόγο για τρία λεπτά.

**ΑΝΔΡΕΑΣ ΜΙΧΑΗΛΙΔΗΣ:** Κυρία Υφυπουργέ, θα ήθελα να επισημάνω και να αναφερθώ λίγο εκτενέστερα στους πολεοδομικούς περιορισμούς που ισχύουν για την περιοχή του Κάμπου.

Πρέπει πρώτα-πρώτα να σας πω ότι απαγορεύεται η κατάτμηση των οικοπέδων σε μικρότερα από τα οκτώ στρέμματα και από αυτά τα οκτώ στρέμματα επιτρέπεται να είναι οικοδομήσιμος χώρος μόνο τα τετρακόσια μέτρα. Τα υπόλοιπα σε καμμία περίπτωση δεν επιτρέπεται να οικοδομηθούν.

Επομένως αντιλαμβάνεστε πως είναι αυτονόητο ότι είναι παραλογισμός όλο το οικόπεδο να θεωρείται δυνάμει οικοδομήσιμο και άρα να ζητείται στο Ε9 να δηλωθεί από τους κατοίκους. Το τελευταίο διάστημα έχουν ενταθεί οι προσκλήσεις προς τους κατοίκους να αλλάξουν τον χαρακτηρισμό από αγροτεμάχια σε οικόπεδα, να δηλώσουν οι ίδιοι το κτήμα τους ως οικόπεδο, παρ’ όλο που σαφείς πολεοδομικοί περιορισμοί δεν επιτρέπουν να κτίσουν περισσότερα από τετρακόσια μέτρα στα οκτώ στρέμματα.

Επομένως, κυρία Υπουργέ, θεωρώ ότι είναι απολύτως λογικό να ζητήσουμε -νομίζω ότι αυτό είναι κάτι που το ζητούν όλοι οι κάτοικοι της περιοχής και πρέπει να σας πω ότι υπάρχουν και αποφάσεις του δημοτικού συμβουλίου- να φορολογείται βεβαίως ως οικόπεδο, ανεξαρτήτως αν έχουν οικοδομηθεί τα τετρακόσια μέτρα τα οποία είναι οικοδομήσιμα και το υπόλοιπο ως αγροτεμάχιο. Νομίζω ότι με κάποιον τρόπο αυτός ο παραλογισμός, επιτρέψτε μου να πω, η υπέρμετρη, θα έλεγα εγώ, φορολόγηση θα πρέπει να θεραπευτεί.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Πραγματικά η περίπτωση του Κάμπου της Χίου είναι μια δύσκολη άσκηση για εμάς και μάλιστα για έναν φόρο, τον ΕΝΦΙΑ, που πραγματικά χρειάζεται εξορθολογισμό.

Ξεκινήσαμε και κάνουμε κάποιες διορθωτικές κινήσεις προς όφελος των οικονομικά αδυνάμων συμπολιτών μας. Ήδη το 2018 προβήκαμε σε μία αναπροσαρμογή των κλιμακίων υπολογισμού του βασικού φόρου κτισμάτων, του ΕΝΦΙΑ. Επίσης, ο συμπληρωματικός φόρος επιβάλλεται πλέον αντί για τις διακόσιες χιλιάδες σε περιουσίες πάνω από διακόσιες πενήντα χιλιάδες. Ακόμα, στο τέλος του 2018 νομοθετήσαμε και μειώσεις στον ΕΝΦΙΑ -αυτές που είχε εξαγγείλει ο Πρωθυπουργός στη Διεθνή Έκθεση Θεσσαλονίκης- οι οποίες θα ισχύουν στον φετινό ΕΝΦΙΑ, του 2019 και για μικρές ιδιοκτησίες θα είναι και μέχρι και 30%.

Συζητήσαμε το θέμα του Κάμπου της Χίου με όλους τους φορείς, σε συνάντηση που είχαμε κάνει με δική σας πρωτοβουλία στο Υπουργείο. Καταλήξαμε ότι εκείνο που θα μπορούσε να διευκολύνει την περιοχή και το οποίο θα ήθελα να επαναφέρω, είναι η ένταξη της περιοχής στο αντικειμενικό σύστημα προσδιορισμού αξιών ακινήτων.

Μπορεί να γίνει μία ζώνη, μπορεί να γίνουν παραπάνω ζώνες. Θα εκτιμήσει η τοπική κοινωνία, ο δήμος πώς μπορεί να γίνουν οι ζώνες στον συγκεκριμένο χώρο, ώστε από εκεί και μετά να γίνει η εκτίμηση της αξίας και να υπολογίζονται ανάλογα και οι φόροι είτε αυτός είναι ο ΕΝΦΙΑ είτε φόροι μεταβίβασης, καθώς οποιαδήποτε ένταξη στο αντικειμενικό σύστημα θα συμπαρασύρει και όλους τους υπόλοιπους φόρους.

Η συγκεκριμένη τιμή ζώνης θα αποτυπώνεται από πιστοποιημένους εκτιμητές ακινήτων του μητρώου του Υπουργείου Οικονομικών κι επίσης, θα καθοριστούν οι συντελεστές αυξομείωσης από ειδική εξαμελή επιτροπή, καθώς και ειδικοί όροι δόμησης που θα προτείνονται για τη συγκεκριμένη περιοχή, προκειμένου να προκύπτει με ασφάλεια η πραγματική αξία των ακινήτων τού οικισμού, επί της οποίας, όπως είπα και παραπάνω, θα υπολογίζεται ο φόρος ακίνητης περιουσίας για να μην έχουμε σήμερα πραγματικά αυτό το ευτράπελο, να μην μπορεί να το οικοδομήσει, να μην μπορεί να είναι οικόπεδο. Και νομίζω ότι και στη Χίο αυτό θέλετε, θέλετε να το κρατήσετε σε αυτή τη μορφή. Είναι ένα από τα στολίδια της περιοχής, οπότε να έχει και την πιο δίκαιη αντιμετώπιση.

Θεωρώ ότι στο επόμενο διάστημα, μέσα στο 2020 που θα λύσουμε τα προβλήματα που υπάρχουν στον ΕΝΦΙΑ, όλες τις δυσκολίες και θα μπορέσουμε να εξορθολογίσουμε κάποια πράγματα, αν κι εσείς από την πλευρά σας δείτε πώς μπορείτε να εντάξετε τη συγκεκριμένη περιοχή σε κάποιες ζώνες σύμφωνα με την τοπική σας ανάγκη, να βρούμε τον δικαιότερο φόρο για όλους.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 19.33΄ λύεται η συνεδρίαση για την προσεχή Πέμπτη 11 Απριλίου 2019 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**